text:
Señor Anthony con ta bai. Danki pa bo tempo pa un intrevista chiquito. Conta nos algo di bo persona.
Waw si mi bai conta algo di mi persona, lo mi jena full un buki di mi bida J. Laga mi purba hasiele mas cortico cu por. Mi a nace na Aruba y ta bin di un Famia di 4, Tata, Mama y un ruman muher. Cu mi 18 aña mi a dicidi di bin Hulanda pa sigi studia, pero promer cu tur esei, mi a wordo conseha door di difunto Betico Croes pa bai Hulanda pa mi futuro. E tabata e periodo cu e refeneria di LAGO a sera y na unda basta Famia a perde trabao cu tabata traha den LAGO. Mi tin di bisa cu e tabata un di e mihor conseho nan cu mi a jega di haya y cu te cu dia di awe cu mi no ta regret di a hasie. Despues di a caba algun studio, mi a cuminsa traha na un compania cu jama Eurasem cu awe ta Euratec. Un compania cu ta traha “Chips” di computer. Durante e periodo trahando na Eurasem mi a mira un vacatura procedente di Cas di Aruba (Het Kabinet van de Gevolmachtigde Minister van Aruba) situa na Den Haag, na unda nan tabata tin mester di un persona na e receptie. Mi a haya esei bastante interesante y alaves un oportunidad pa por drenta y traha cu mi mesun hende nan “Arubiano” anto den Hulanda.
E temporada ei mi tabata biba na Nijmegen y mester a pensa mi mes bon si lo ta posibel. Mi a dicidi pa bai pa e challenge aki y mi por bisa cu e aña aki mi a cumpli 27 aña den servicio di Land Aruba. Actualmente mi function ta Systeem en Netwerk Beheerder y alaves e Facilitair Manager na Cas di Aruba. Tabatin un temporada cu mi a traha den e departamento Juridico cu dos jurist, den e departamento di Archief, Onderwijs te asta Welzijn unda mi tabata busca patient nan for di Schiphol y hiba nan hospital pa asina tradusi pa algun di mi paisano nan cu no ta domina e hulandes pa nan operacion cu nan ta bin hasi. Leu a leu mi ta val in como chauffeur di minister ora e ta desea. Pues despues di tanto aña den Cas di Aruba ta minister of directeur so mi no a bira i un trabow varia cu mi por bisa cu mi tin hopi goso den dje. Y lew a lew su challenges nan tambe. Fuera di mi trabow di tur dia mi ta vrijwilliger na BuddyNetwerk judando persona nan cu ta terminal of ta sufri di malesa nan chronico. Mi tin di bisa e no ta un trabao facil, paso bo ta deal cu personan nan cu ta den nan delaster fase di bida. Mi mes ta un persona basta alegre y mi ta purba di “Cheer nan up” cu mi alegria y storianan. Alaves mi ta hasi vrijwilligerswerk y ta miembro di Rode Kruis aki na Hulanda. Mi a dicidi di bira miembro, debi cu mi ta gusta juda hende den caso nan di emergencia y Rode Kruis ta un instancia hopi importante pa full comunidad mes, te asta e minister di Onderwijs kier hasi esei cu normalmente tur mucha na skol mester sa di dje. Cual mi ta haya un super bon iniciativa. Mayoria biaha mi ta bai juda na evenementonan grandi y chikito pa esnan cu mester di e prome auxilio. Y last but not least como mi hobby pa mi relax mi ta gusta tur sorto di musica. Pesei mes mi a dicidi di lanta un banda musical cu awe jama “Saborrr” cu tres “R”. Unda mi por disfruta con e entregante nan ta toca pa entretene e publico y sin cu nan sa mi mes un persona cu ta tocando cu nan. Esei ta un tiki dimi y mi por bisa mi ta Enjoy mi Bida tur dia and I Love it. Y pa mi no lubida un persona hopi importante den mi Bida, tur esaki mi no lo por a logra sin e sosten di mi casa esta SheilaE. E ta steun mi den tur cos y nos ta disfruta di otro tur dia. E ta mi partner in crime en door dik en dun.
Den cua aña boso a lanta e grupo Saborrr i con bo por definí bo banda mas mihor?
Grupo Saborrr a lanta na aña 2005. Promer cu esei mi tabata tin un banda caba cu nos a hinca den otro, pero e tabata tin un otro nomber y eigenlijk diferente nomber. Pero despues di keda pensa mi a dicidi di dune e nomber Saborrr cu tres R cual e dos “r”nan ta nifica Ritmo Rico of Rijke Ritme.
Difinicion di mi banda ta asina aki: Durante di e periodo di Pasco den december, (nos tur cu ta bin di Aruba) a lanta cu Gaita y Aquinaldo, pues na Hulanda tabata hopi dificil di por topa un banda cu ta toca e tipo di musica aki. Un dia mi tabata na Rotterdam y a scucha e banda “Chicas Gaiteras” y a gusta con nan a toca y canta. Y djei ami a dicidi cu mi tambe ta desea di por toca e tipo di musica nan aki na Hulanda. Mi a logra di haya un paar di musico di Aruba cu gusta toca y canta e Gaita y Aguinaldo cu nos conoce y asina e banda a lanta. Hasta un tempo e banda tabata jama “Saborrr Gaiteros”. Despues bo ta hayabo cu hendenan a gusta nos sonido asina hopi cu nan tabata puntra si nos por toca pa Bruid of hasimento di aña. Esei a pone cu nos a dicidi di ban hasi algo den nos grupo y jena nos repertorio cu mas canticanan bailable y tur esaki ta LIVE dus sin computer. Tur esei pa no lubida e toke di nos islanan den Caribe Aruba, Corsow y Boneiro.
Actualmente ja pa basta aña nos Grupo ta toca pa stichting “Nos Baranca” bao guia di sra. Mena Maduro pa e temporada di Fiesta di San Juan “Dera Gai” brindando e publico un dushi atardi. Otro tradicion di nos cultura na unda Saborr tambe gusta participa o toca ta na nos “Dande Festival”. Hasta un biaha mi mes persona a participa basta añas pasa na e Dande Festival na unda mi a logra gana e copa tambe, imaginabo ja mi mes no a spera esei, pero hopi satisfecho y orgulloso di a logra esei, segun mi esei tabata na 2003. Mi mester bisa unda cu tin cosnan pa y di nos dushi Aruba lo mi tei pasobra esei ta algo di nos y e ta parti di nos. Dus nos tin cu sigi sostene e tradicion di nos cultura.
Cuanto persona ta toka cu Saborrr?
Debi cu nos ta un grupo cu ta toka “LIVE”, pa cada instrumento mester su tocado o musicante. Mi tin di bisa cu pa cada toca ta un challenge grandi pasobra no ta tur entregante lo por toca e dia cu tin un toca. Mayoria ves nos grupo ta consisti di 13 tocado, pero si mester bin trompetista aserca ( cual esei ta masha poco) e lo bira un orkesta completo y dimes mas grandi. E idea tras di e banda ta pa duna nos musicantenan di Caribe e oportunidad pa toca aki na Hulanda, mi mester bisa cu e musicantenan ta di nos dushi islanan di Aruba, Corsow, Boneiro, St.Maarten, Saba, hasta nos a jega haya tocado di Santo Domingo y Suriname. Hopi di nos musicantenan ta studiantenan biba aki na Hulanda y na unda e doel ta pa duna esnan cu ta musico y ta bin studia aki un chens pa nan sigi den nos musica crioyo y tradicional. Actualmente mi tin 2 musicante cu ta forma parti di Grupo Saborrr kende nan ta Jaderick Croes y Xavier Geerman. Ta musicantenan cu a studia na un conservatorium y a cabe y na unda awe ta demostra nan talento conhunto cu e Grupo Saborrr. Pami esei ta un previlegio y ta sinti como Arubiano hopi orgulloso di tur mi integrante nan. Mi ta haya cu ta di suma importancia pa sigi tene e tradicion di nos Cultura musical di Aruba of di Caribe mes halto y hasi algo cu ne pasobra ta di nos e ta. Esei ta e idea tambe tras di Grupo Saborrr pa duna e oportunidad ei na cada musicante cu ta mustra nan interes den nos tradicion y cultura y tene na bida. Un super danki tambe mi kier a duna na un otro integrante cu ta mi manager di e banda cu ta Indirah Burke. Indirah ta hasiendo un tremendo trabou cu hopi amor y incansabel pa e Saborrr sigi cu e spirito bibo di musica y ta hasie semper cu un energia cu e so tin. Su esfuerso incansabel pa cu e trabow logistico pa asina tur e integrante nan di Grupo Saborrr bin cu e energia positivo pa pone un show manera nos ta desea. Y asina Saborrr ta un label cu mi ta full orguyoso di dje. Un danki inmenso na boso tur como integrante nan y vooral tambe na e publico cu ta scucha nos ora nos duna nos show.
Kiko mas bo ta hasi banda di bo bida como Artista? Fasil pa contesta esaki, wak e pregunta 1 hahaha. Gosa di bida !!!
Cua ta e fiesta di mas mihor cu bo jega di toca i pakiko?
Wow un pregunta difisil……Pero fasil pa contesta. Cada fiesta tin su caracter y su ambiente, pesei mihor mi splike asina. Mi por bisa cu un biaha nos a jega di toca cu 5 integrante so na un instancia cu jama “Nos Aquamarino”, e ta un cas pa hende nan grandi (ouderen woning complex) cu ta desendiente nan di Aruba, Corsow y Boneiro situa na Den Haag y einan nos a bai toca temporada di Pasco mi ta corda. Wel e tabata un feeling tremendo cu un super bon ambiente, paso ta parse cu nos tabata toca y canta pa nos Wela y Welo nan. Imagina bo nan a disfruta y nos tambe a disfruta. Un win win situacion. Wel manera nan sa bisa e tabata un ambiente di kita sombre….inolvidable cu te dia di awe ainda nos ta papia di dje. Y pa mustra e otro banda di medaya. Ta ora nos toca na un Festival manera un ARUBADAG na unda bo ta haya un publico hopi mas grandi cu miles di hende, na unda e situacion ta full otro. Pero cu un Super Dushi Ambiente. Dus den tur dos forma nos tur di SABORRR ta disfruta di e ambiente cu ta presente. Dus con sea cu e ta grandi of chikito ta gosamento tin y unda tin goso tin bailamento.
Na unda abo tin gana di hasi un presentashon cu bo banda?
Semper mi tabata tin e deseo pa por toca na lugarnan grandi p.e. Heineken Music Hall na Amsterdam of AHOY na Rotterdam y esei a logra tambe na tur dos ocacion na unda e Festival di Arubadag a tuma lugar. Pami e sigiente challenge lo ta na Antilliaanse Feesten ……bo no sabi nunca pero kisas e ta na caminda.
Anthony danki pa bo tempo. Kiko bo kier bisa nos Arubianonan aki na Hulanda i Aruba. Kiko ta bo kenseho?
Na promer lugar mi kier a gradici bo persona Roy pa e oportunidad Brinda, na mi persona, pa e entrevista aki. Loke mi por bisa na nos Arubianonan biba aki na Hulanda ta cu aunke nos por ta un pais chikito den Caribe, semper keda apoya nos Cultura y nos Tradicion, unda cu nos por ta den e mundo aki. Mi conseho ta pa sigi apoya y encurasha nos muchanan cu nos bunita Cultura pa asina nos musica y nos tradicion nan no muri. Corda ta un Aruba nos tin, e por ta chikito pero pa nos e ta nos pida baranca hopi grandi. Aruba mester ta den bo curason pa semper. Sigi bishita boso Dera Gai, Dande Festival y ArubaDag, paso ta di nos e ta!! Arubiano bo ta……….demostre.
Un bes mas…..Danki mi amigo Roy pa e entrevista y bo esfuerso pa sigi informa y hasi esaki posibel pa tur nos Arubiano nan aki na Hulanda. Bo ta un ehempel pa nos aki cu ta bibando ja pa basta aña aki na Hulanda. Y cu Dios sigi Bendishonabo den tur loke bo ta hasi pa nos Pais Aruba nos Dushi Tera e Baranca tan stima!
Un abrazo fuerte…..
Bo amigo y sirbidor Anthony Giel


c: text/html

text:
E direktiva ta dirigí e fondo di penshun. Direktiva ta responsabel pa maneho di e fondo di penshun i ehekushon di e areglo di penshun, entre otro pago di penshun na esnan ku tin derecho riba penshun.
Direktiva di e fondo di penshun ta konsistí di kuater miembro. Dunadónan di trabou ta proponé pa nombra dos miembro di direktiva. Organisashonnan sindikal ta proponé dos miembro di direktiva. Direktiva ta nombra e miembronan. Ta nombra e miembronan pa un periodo di kuater aña i por bolbe nombra nan mesora na final di e periodo ei.

robotstxt: allowed

filter: keep


text:
Karta Habrí no. 5 dirigí na Poder Hudisial
E KAS ta nos komunidat. Sin base spiritual no por konstruí un komunidat hustu. Título di e artíkulo aki ta un versíkulo Bíbliko (Salmo 127). Pero e prinsipio ta konta igual si e base ta Hinduismo òf Islam. ‘Dios’ ta nifiká ‘Deidat Inmenso Omnipotente y Spiritual’, òf algu similar. Nos no ta referí na niun religion spesífiko. Hustisia ta e eko di e Divino den tur religion. Y si e eko aki no ta resoná, e trahadónan ta mula enbano.
Sin embargo, e forma ku religion ta manifestá su mes último dékadanan, ta problemátiko. Tòg nos no ta rechasá religion. Pasobra sin Dios, no tin nada. Ademas, esensia di tur religion ta igual. Y e esensia ei ta duna nos bida sentido y direkshon étiko. Komo base di komunidat religion ta indispensabel. Pero den nos sistema polítiko, religion no tin poder estatal efektivo, di moda ku e no por wòrdu usá pa konstruí nos KAS na un forma metódiko.
Y nos polítika sekular di awendia a pèrdè tur direkshon spiritual. Aparte di Mantené Òrdu y Tene Atministrashon Públiko, e úniko kos ku polítika ta hasi ta adorá e asina yamá ‘Merkado’. E metanan prinsipal pa hisa Nivel Spiritual di Pueblo y pa Krea un komunidat mas hustu, a keda bandoná. Segun polítika moderno, e KAS ta kla. Pero e KAS aki ku supuestamente ta ‘kla’, ta basá riba Stimashon di Plaka y Desigualdat. Y e ta kousa guera tras guera sin final.
HUSTISIA KOMO MÉTODO. Konklushon ta ku mester usa Hustisia komo Método. Esaki ta un konsepto nobo. Pero kiko por ta mas lógiko? Si nos ta apliká Hustisia komo método pa krea un komunidat mas hustu, nos no por faya. Pasobra si e ta Hustu, e mester ta bon. Asumiendo, naturalmente, ku nos huesnan sa kiko ta Hustu. Pero si nan NO sa esei, nan tin ku bai kas. Pasobra nan trabou ta pa apliká Hustisia. Y si nan no ta kapas di hasi esei, ta ken lo por hasi’é anto?
Nos ta biba den un Era Nobo. Esei ta eksigí un Direkshon y Métodonan Nobo. Polítika y religion NO a trese solushon pa humanidat. Al kontrario, Medio-Oriente ta kimando y miyones di migrante ta kousando káos. Y den tur e desórden aki un tal Donald Trump ta grita ku mester deportá tur ilegalnan. Y durante un Debate Presidensial e ta konta kon el a kumpra tur polítiko pa pone nan hasi presis loke e kier. Añanan largu kaba. P’e ta ‘Business as usual’.
TA P’ESEI NOS TA SKOHE pa Hustisia komo Método. Pa hopi hende esaki ta muchu apstrakto. Mas konkreto pues. Un organisashon nobo lo inisiá un gran kantidat di kasonan pa poko poko krea un komunidat mas hustu. Y pa promové Pas. Esaki ta un proseso largu. Esei ta bèrdat. Pero e ta bai tuma hopi tempu anyhow pa nos sali for di e ‘mess’ internashonal ku nos a hinka nos mes aden. Mihó un solushon lento y sigur ku guera- y krísisnan perpetuo.
Mas konkreto ainda. Nos por konsiderá pa lanta un kaso pidiendo Korte pa ordená Gobièrnu Hulandes pa sali for di NATO y skohe pa neutralidat. For di siglo 19 Hulanda a desaroyá su mes komo e Hues Internashonal. Kasi tur Kortenan Internashonal ta establesé na Den Haag. Hulanda NO por hunga e papel di Hues aki, si e ta sigui partisipá den tur e gueranan di NATO. Si mañan Siria ta aserká Korte Internashonal di UN na Den Haag, pidiendo pa ordená Merka pa stòp di destabilisá e régimen di Assad (loke Merka kasi sigur ta hasiendo kaba!), e ora ei Hulanda no por trata un kaso asina, pasobra avionnan Hulandes ya a partisipá den e guera kontra ISIS kaba. Komo Hues Hulanda mester ta neutral, es desir independiente y imparsial.
STREA DI NORT. Un kolega ya a puntra si nos a pèrdè Strea di Nort? E pregunta ei ta bon biní. E ta señalá progreso. Pasobra un persona ku ta hasi un pregunta asin’ei, sikiera a pensa. Y miéntras ku e situashon internashonal ta sigui empeorá, e kestion di guera òf neutralidat lo bira mas y mas urgente. Y un kaso hudisial públiko por ta un katalisator fuerte pa krea konsenshi den pueblo, hasta si Korte ta rechas’é.
Kon ku bai bini, por lo pronto nos lo limitá nos mes na issue-nan ménos kompliká. A duna e ehèmpel djis pa splika ku ta trata aki di un Método nobo. Hustisia komo Método. Usando e método aki den práktika, nos lo haña sa kiko ta faktibel y kiko nò. Ya a entamá 2 kaso kaba ku tin komo meta pa hisa AOV-uitkering na BES te na nivel di AOW Hulandes.
GMS. E organisashon yama ‘Golden Meand Society’. A skohe e palabra ‘society’ pa indiká kon e organisashon lo funshoná, pero tambe pa referí na ‘komunidat’ en general. Por haña mas informashon na www.arcocarib.com den e ‘free e-book’: ‘Paradigm Regained’. Di kon ta skirbi ‘Meand’ en bes di ‘Mean’, tambe ta wòrdu revelá den e buki ‘Paradigm Regained’.
No spanta. Ta un buki kòrtiku. Den un ratu di ora bo por kaba les’é.
Bonaire, 27 ougùstùs 2015
Michiel Bijkerk, abogado


text:
Marta Raven di Hyatt Place durante entrevista a duna di conoce cu e concepto di e hotel lo ta un select service hotel y ta un hotel cu lo bay tin e servicio personalisa mescos ora bo yega na un cas di famia y e famia ta atendebo, y aki lo bay tin un persona lo ricibi e bishitante te check in. E lo ta un hotel cu bo ta hayabo cu hendenan lo bin di dos pa tres dia haci nan negoshi y bay. Esaki ta debi na e cercania di airport ta hacie mas facil cu nan por bay bin y areanan bunita pa turistanan y lo tin un pool, gym y nos ta situa mei mei di e isla practicamente sra Raven a duna di conoce. E cambernan ta amplio bo ta bin pa corporativo y bo tin sofa, mesa y un cama amplio, cu un total di 116 camber y alrededor di 30 personal trahando na e hotel.
Home Entrevista Hyatt Place lo bay ta un hotel completamente diferente


text:
ORANJESTAD (AAN) – Ayera mainta Corte den Promer Instancia a trata e caso penal cu Ministerio Publico a cuminsa contra un grupo cu ta sospecha di a haci e asalto arma dia 31 di Maart na Kevin Jewelry den Havenstraat. E sospechosonan ta e homber D.A., M.P. y e trio Venezolano L.R.S., A.C.P. y A.V.Z. Fiscal a haya e grupo aki culpable y a exigi castigonan cu ta varia entre 2 aña y 6 aña di prison.
E sospechoso D.A., dialuna a presenta den Corte como sospechoso di e asalto arma na oficina auxiliar di Gobierno na Savaneta. Dialuna a scucha Fiscal bisa cu a exigi 5 pa tur y a kere cu A.D. tambe. Sinembargo ayera mainta Fiscal a bisa cu pa e caso di asalto arma riba e oficina auxiliar di Gobierno, e ta pidi pa declara D.A. liber pasobra no tin suficiente prueba.
Pa loke ta e acusacion contra D.A. di intento di mata, caminda na Januari 2017 e lo a tira riba un homber F., Fiscal a pidi pa declara D.A. tambe liber pasobra no tin prueba. Ta solamente e declaracion di F. tin contra D.A. Ta asina cu F. a bisa cu D.A. a tira riba e cas unda e tabata. Fiscal ta haya cu esaki no ta suficiente prueba.
Den sala di Corte tabata presente e manager di Kevin y e empleada R., kendenan a bira victima di e asalto arma. Ta asina cu R. a demanda 15 mil florin di daño inmaterial.
ASALTO ARMA
Hues a bisa cu dia 22 di Mei 2017, Polis a bay na Kevin Jewelry den Havenstraat, caminda a sosode un asalto arma caminda tres asaltante a menaza esnan den e joyeria cu arma y bay cu un cantidad di joyas. Na e joyeria Polis a haya e manager y dos empleada. Nan a bisa cu tres asaltante a drenta e joyeria. Dos di nan tabata arma y un a pone arma riba un dama. E otro a mara e dama y hib’e patras. Despues un di tres a drenta y menaza otro dama y hib’e patras. Nan a bay cana den e joyeria y bay cu joyas balora na 150 mil florin.
E dama R. a declara cu e tabata den baño ora e asaltantenan a drenta. Ora el a sali nan pone arma riba dje. El a spanta. Nan pone resa tambe. Nan a hib’e partas hunto cu e otronan. E victima R. a reconoce e trio Venezolano A.C.P., A.V.Z. y L.R.S. como e asaltantenan.
BIN ARUBA PA HACI ASALTO?
Hues a puntra e Venezolano L.R.S. cu ki intension el a bin Aruba. Segun L.R.S. el a bin pa traha. E, hunto cu e otro dos A.C.P. y A.V.Z. tabata keda den un cas na Tanki Leendert cu e hendenan a hiba nan eynan. El a splica cu el a bin ilegal den un boto Aruba hunto cu A.V.Z. y A.C.P. El a menciona cu ta un tal Juan a trece nan. El a bisa cu e tabata den auto y na dado momento el a hay’e envolvi den e asalto arma. El a admiti di tabatin un arma y cu ta den auto el a haya e arma. Hues a puntr’e kende e persona ta. El a bisa cu e no sa pero e persona tabata Arubiano . El a duna descripcion di e persona na Hues. E ta haya cu e persona a laga nan atras pa nan cuenta. Hues a mustra cu L.R.S. a declara na Polis cu tabatin plan pa haci un otro asalto arma.
ARMA Y UN GRANADA DI MAN
Hues a mustra cu ora Polis a haci e razia na e cas hunto cu Arestatie Team, e miembronan di Arestatie Team cu a drenta e cas, a mira cu L.R.S. kier a coy un granada di man cu e tabatin banda di dje hunto cu un arma di candela.
Hues a puntra A.C.P. si ta berdad cu el a bin cu L.R.S. Aruba. El a bisa cu ta berdad y a bin pa traha como metsla. El a bin den un boto como ilegal. E tabata keda den un cas y despues a bay na e cas na Tanki Leendert. E tambe a bisa cu ora e tabata den e auto, el a haya sa cu nan ta bay haci e asalto arma. A.C.P. tambe a bisa cu e chofer di e auto a bisa nan di e asalto y cu e tambe tabatin un arma. El a admiti cu el a saca e arma y a dirigi arma riba e homber. El a bisa cu nan a coy joyas. Tambe a bisa cu tabatin plan pa un otro asalto arma.
A.V.Z. tabata e ultimo asaltante cu a drenta e joyeria. El a admiti di tabata den e boto y a bin como ilegal. El a splica cu door di necesidad pa e situacion malo na Venezuela a bin Aruba y a haci e asalto arma. El a bisa cu despues cu e otro dos a baha, el a bay nan tras.
Hues a mustra cu segun e investigacion, M.P. tabata envolvi den planeamento di e asalto arma. El a bisa Hues cu e declaracion na Polis no ta conta. Nan a bis’e pa papia cu e persona na telefoon y cu e persona ta abogado mr. Illes pero ta resulta cu e no ta e abogado cu kende el a papia. Segun M.P. el a wordo deteni na Tanki Leendert pasobra nan ta sospecha cu e ta envolvi cu R.P., kende ta esun envolvi den e asalto arma na e oficina auxiliar di Gobierno.
Hues a puntr’e si e tabata papia cu D.A. riba e asalto arma. El a bisa cu el a papia cu D.A. pa topa banda di Ling & Sons pasobra D.A. debe un cen.
Hues a interoga D.A., kende tabata core un auto. Por a compronde cu entre D.A. y M.P. tabatin palabracion cu D.A. ta bay cu e Venezolanonan y M.P. lo mester a check pa cumpra un otro auto cual lo a wordo usa pa huy. Hues a puntra D.A. si e conoce e Venezolanonan. El a bisa cu ta promer biaha cu e ta mira nan den sala di Corte. Durante e interogacion por a compronde cu D.A. tabata dal vuelta den Havenstraat den un Honda color blanco.
D.A. na 2015 a wordo condena pa posecion di arma.
PENSAMENTO DI FISCAL
Fiscal a bisa cu pa loke ta e acusacion cu D.A. a tira riba un tal F., a haya huls di bala. E ta haya cu mester declara D.A. liber pasobra ta solamente F. su declaracion tin y no tin pruebanan di sosten. Tambe Fiscal a bisa cu no tin suficiente prueba cu D.A. lo ta envolvi den e asalto arma na oficina auxiliar di Gobierno y ta pidi Hues pa declar’e liber pa esey tambe.
CULPABEL
Fiscal a bisa Hues cu e ta haya e grupo culpable di e asalto arma na e joyeria caminda a bay cu un cantidad di joyas balora na 150 mil florin. Fiscal a mustra cu e victima R. a reconoce e tres asaltantenan. E manager tambe a wordo menaza cu arma. Tur tres Venezolano a admiti di a haci asalto arma.
Fiscal a sigui bisa cu riba e camera di seguridad ta mustra e tres asaltantenan y agentenan di Polis a reconoce nan. E sospechoso D.A. ta wordo acusa como complice. Fiscal ta considera cu D.A. a transporta e asaltantenan y a facilita e armanan. Durante e asalto e tabata pasa dilanti di e joyeria den e auto blanco. Ariba e imagennan di e camera di seguridad por a mira e auto pasa tambe. Na opinion di Fiscal, un di e sospechosonan a bisa cu e auto ta parce esun den cual nan a huy for di e joyeria. Fiscal no ta kere cu lo tabatin un auto mesun cos.
Fiscal a mustra cu e tal macamba cu A.V.Z. ta papia di dje, ta D.A. kende a bisa pa yam’e asina. Fiscal ta kere cu e otronan no kier papia. E ta haya cu D.A. tabata esun cu a planea e asalto arma.
SCUCHA YAMADANAN
Fiscal a splica cu a scucha yamadanan y cu M.P. mester a busca dos Venezolano na un santana. A scucha combersacionnan con tur e asalto arma mester sosode. Nan tabata papia di Royal Plaza como e di dos lugar pa haci asalto arma. E ora ey Polis a dicidi di actua y a detene nan. Fiscal a mustra cu M.P. mes a bisa na Polis, cu e mester a vigila e joyeria cual e Venezolanonan lo bay asalta.
Tin un otro persona S. cu a wordo deteni, kende tambe a papia di e asalto. Fiscal a mustra tambe e forma di papia den code. Nan tabata papia cu tin tres pisca cu tin cu mira laman. Fiscal ta kere cu aki tabata papia di e tres Venezolanonan cu a yega Aruba. Na opinion di Fiscal, D.A. lo a facilita M.P. placa via di un dama pa asina cumpra un auto cu ta usa pa huy.
Fiscal a mustra cu L.R.S. y A.C.P. tabatin arma. Arestatie Team a drenta cas y L.R.S. a purba coy e granada di man. A.C.P. a para keto y a bisa cu e arma ta di dje pero no e granada di man.
DEMANDA DI DAÑO
Fiscal a bisa cu e dama R. a demanda 15 mil florin di daño inmaterial. Fiscal ta haya esaki halto. E ta haya 1500 florin na su lugar.
CASTIGO
Fiscal a bisa Hues cu mester manda señal bon cla cu no ta tolera asalto arma na Aruba.
Fiscal a exigi 4 aña di prison pa e Venezolano A.V.Z. Pa M.P. el a exigi 2 aña di prison. Pa e Venezolanonan A.C.P. y L.R.S., Fiscal a bisa cu e ta tene na cuenta cu nan tabatin arma y esey ta pisa mas. El a exigi 6 aña di prison pa nan dos.
Pa loke ta D.A., Fiscal ta haya cu D.A. tabata traha den forma pa no susha su mannan. E ta haya cu D.A. tabata e cabez. El a exigi 7 aña di prison.
Despues di Fiscal e abogadonan a hiba nan defensa. Dentro di tres siman lo por spera sentencia di Hues.


text:
Willemstad,– Señor Robert Medema a anunsiá ayera ku dia promé di mart próksimo e lo no ta trahando mas na e kompania Insel Air. El a splika ku esaki no tabata un desishon fásil pa el a tuma mirando ku e tin 10 aña kaba ta traha na e kompania komo Costumer Loyalty Senior Officer.
El a yama tur su kompañeronan danki pa e koperashon ku semper el a haña. Robert ta un trahadó hopi kerí i konosí di e kompania ku a keda lucha te final, pero mirando e desaroyo di e kompania, el a opta pa wak su futuro i p’esei e lo traha te ku fin di febrüari aki.


text:
Krioyonan den MLB
Xander Bogaerts (Boston Red Sox) komo úniko representante di nos krioyonan ayera den Wega di Tur Strea a risibié un turno na bate. El a drenta wega den di 7 ining komo bateadó emergente i a bai di 1-0 ku un roling ku a bira un double play
Jurickson Profar (Oakland A’s) no tabata e promé parti di temporada ku Profar mes lo a imaginá ku su ekipo nobo ku lo mester a duna un empuhe nobo na su karera den Liga Grandi. Tur speransa tei ku e di dos mitar di temporada lo ta un mihó den kual e pelotero yu di Kòrsou lo bin bek fuerte pa mehora su sifranan i yuda su ekipo gana mas wega. Aki e sifranan di Profar pa loke ta bai di 2019:
G: 80; AB: 292; R: 34; H: 62; TB: 108: 2b: 14; 3b: 1; HR: 10; RBI: 40; BB: 20; IBB: 2; SO: 51; SB: 6; CS: 0; AVG: .212; OBP: .276; SLG: . 370
Kenley Jansen (Los Angeles Dodgers) apesar ku su sifranan ta mustra mehorashon den gran kantidat di kategoria i pa asina tin un mihó temporada ku 2018 tòg e no a keda rekompensa ku un invitashon pa Wega di Tur Strea. Kual mester ta un desapunto pa e picher Yu di Kòrsou. Kenley ta konosí pa kaba fuerte i Dodgers lo bai monitor e pa e no ta kima pa playoff. Tur kos ta indiká ku e lo tin un tremendo temporada atrobe. Aki e sifranan di Kenley pa loke ta bai 2019:
G: 36; W: 3; L: 2; ERA: 3.19; S: 23; SVO: 26; IP: 36.2; H: 27; R: 15; ER: 13; HR: 6; Piches: 594; HB: 2; BB: 7; IBB: 0; S: 48; AVG: .197;
Mayan ta pone atenshon riba Didi Gregorius i Andrelton Simmons
Na Hapon
Coco Balentien (Yakult Swallows) a bai di 1-0 ayera
Lupa riba Liga Menor
Kevin Jospehina i Shean Michel (Florida Fire Frogs, afiliashon Klase A di Atlanta Braves) Josephina a bai di 3-0 i Michel no a mira akshon den promé wega. Den di dos wega di dia, Josephina a bolbe bai di 3-0 i Michel a bai di 2-0
Juremi Profar, 1b (Nashville Sounds, afiliashon Tripel A di Texas Rangers) All Star Break, próksimo wega lo ta djaweps 11 di yüli
Ademar Rifaela, OF (Norfolk Tides, afiliashon Tripel A di Baltimore Orioles) All Star Break, próksimo wega lo ta djaweps 11 di yüli
Hendrik Clementina, C (Daytona Tortugas, afiliashon Klase A Avansa di Cincinnati Reds) no a mira akshon ayera
Sherten Apostel, 3b (Hickory Crawdads, afiliashon Klase A di Texas Rangers) a bai di 4-3 ayera ku 1 kareda empuhá. El a konektá su di 12 doblete di temporada
Calten Daal, 2b (Chattanooga Lookouts, afiliashon Dòbel A di Cincinnati Reds) a drenta wega bati komo emergente den di 7 ining i a bai di 1-0
Shervyen Newton (Columbia Fireflies afiliashon Klase A di New York Mets) a bai di 4-2 ayera ámbos bataso tabata doblete. Su di 11 i 12 di temporada. El asa li out den un intento do robo pa home
Kirvin Moesquit, OF (Frederick Keys, afiliashon Klase A Avansa di Baltimore Orioles) a bai di 3-1 ayera
Stephan Vidal, C (Idaho Falls Chukars, afiliashon Rookie di Kansas City Royals) no tabatin wega ayera
Edmond Americaan, OF (Eugene Emerlands, afiliashon Klase A di Chicago Cubs) no tabatin wega ayera
Jonathan Willems, 2b (Billings Mustangs, afiliashon Rookie di Cincinnati Reds) no tabatin wega ayera
Dashenko Ricardo (Durham Bulls, afiliashon Tripel A di Tampa Bay Devil Rays) All Star Break, próksimo wega lo ta djaweps 11 di yüli
Junior Martina, Inf (GCL Nationals, afiliashon Rookie di Washington Nationals) no a mira akshon ayera
Gianfranco Wawoe, 2b (Southern Illinois Miners, Liga Independiente) no tabatin wega ayera
Shairon Martis, Curt Smith i Randolph Oduber (Lincoln Saltdogs, Liga Independiente) Smith a bai di 3-2 ku 5 kareda empuhá i 3 kareda anotá. El a konektá su di 8 honron di temporada i su di 14 doblete. Oduber a bai di 4-1 ku 1 kareda empuhá i 2 anotá. El a risibí un ‘deadball ‘ tambe. Martis a gana su di 2 wega di temporada (2-4) tirando 6 ining i 2 tèrsio permitiendo 2 kareda di kual 1 limpi. El a permití 1 hit, poncha 6 bateadó i duna 3 base por bola
Play of the Day


text:
ORANJESTAD (AAN): Segun lider di fraccion di MEP den Staten, Rocco Tjon, un instituto coreccional den e cadena hudicial tin un rol importante pa combati criminalidad. Atraves di programanan cu brinda detenido por percura pa ora nan sali nan no comete e mesun actonan.
Obviamente esaki ta rekeri accion integral cu un bon programa educativo cual ta enfoca riba siña e detenido un ofishi y mehora su abilidadnan social. Na mes momento mester percura tambe pa un bon coneccion cu departamento di labor, pa asina e detenido tin un oportunidad pa haya trabao y no tin necesidad pa comete kizas un fout atrobe.
UN INSTITUTO CORECCIONAL DURADERO:
Pa logra locual a worde describi anteriormente un instituto coreccional duradero ta necesario. Un instituto como tal ta percura pa ta compliant cu tur aspecto cu e ta worde “geaudit” riba dje, manera entre otro; infrastructura, cuido medico y educativo pa detenido y hygiena.
Nos instituto coreccional actual no ta compliant cu e normanan internacional. Na mes momento e necesidad pa un instituto nobo ta necesario mirando tambe desaroyo den nos region caminda e hecho si e facilidadnan di detencion ta viola derechonan humano si of no. No obstante nos opinion personal si bo ta pro of contra bon facilidadnan di detencion. E realidad ta si como pais bo no ta “compliant” cu normanan internacional e por tin consecuencia pa nos pais.
PREGUNTA POR ESCRITO NA MINISTER:
Algun siman pasa Minister di Husticia a entrega un carta na Parlamento den cual e ta expresa cu e kier sondea riba mercado si tin interes pa construi un insituto nobo.
Un asina yama “request for expresion of interest”. Esaki sigur lo ta un paso significativo pa logra yega na un instituto nobo. Adicional a presenta diferente metodonan pa financia e construccion, pa keda dentro di nos cuadro financiero.
Den cuadro di esaki a haci diferente pregunta na minister: (1) Minister por indica con largo e proceso lo dura? (2) Ki tempo lo inicia e proceso? (3) Por duna Parlamento un proyeccion di e gastonan envolvi y un proyeccion di cual gastonan lo no tey mas unabes nos conoce un instituto nobo?
Segun Tjon, nan ta sostene e direccion aki cu Gabinete Wever-Croes kier encamina mirando e rol importante cu un instituto asina por brinda tambe pa mitiga y sobrepasa e retonan social. Diaranson benidero a convoca un reunion cu minister di Husticia pa asina delibera con por logra inicia e proceso mas liher posibel.


text:
Despues di presenta e Festival pa 12 aña na su ciudad natal Maracaibo, Simon Gollo mester a bandona Venezuela y el a cuminsa busca un otro pais, preferiblemente cerca di cas, caminda e lo por sigui su soño. Un soño cu e tabatin desde cu e tabata studia musica na Alemania y Suisa. Na edad di apenas 20 aña, ora cu mayoria di futuro musiconan ainda ta luchando na conservatorio, e prodigio di Venezuela a bolbe na su Maracaibo stima, y huntu cu su famia a crea Nuevo Mundo Festival y Academia.
E amor di Simon pa Aruba ta bay bek casi 15 aña. Mi a haci conoci cu Simon despues di e ultimo concierto di e Fesival na augustus 2005. Ora cu el a tende cu ami ta Presidente di Aruba Scholarship Foundation, Simon spontaneamente a ofrece pa bay Aruba y duna un concierto pa recauda fondo, gratuitamente! Huntu cu Abram Abreu, un musico di Caracas hopi conoci como pianista y tocador di harpsichordia, Simon a actua den Cas di Cultura casi “sold-out” na januari 2006. E anochi ey, Simon Gollo su concierto a recauda casi 25 mil florin cu Aruba Scholarship Foundation a uza pa paga e educacion e siguiente semester pa tres studiante Arubiano na un universidad na Merca.
Simon Gollo a bolbe mustra su amor pa Aruba tempo cu Armand Simon a crea Aruba Piano Festival. Cu su conexionnan cu musiconan tur parti di mundo, e tabata clave pa haya musiconan di caliber pa participa. E Festival tabata tene un competencia di e studiantenan y e ganador tabata ricibi un beca pa bay participa den e “Masterclasses” di Nuevo Mundo Festival y Academia na Maracaibo. Simon no tabata cobra e becadonan di Aruba y nan tabata keda na cas di famia di Simon, sin paga nada. Ivan Kock y Lisa Partodikromo ta dos cu mi ta corda awor.
En realidad, no tabata un sorpresa cu Simon a scoge Aruba pa sigui su soño. Di su parti, Aruba Symphony Festival ta purba envolve Arubianonan y musica Arubiano den su eventonan. Aña pasa e Festival a presenta e dos canticanan Arubiano mas stima, “Aruna Dushi Tera”, “Abo so” y otro canticanan di compositornan Arubiano, canta pa e dos miho coronan di Aruba, “Ars Nova” y “Cantare” dirigi pa Mayra Kock – Garrido, compaña pa icononan di e mundo musical Arubiano, Ryan Maduro y Edwin Kock, entre otro. Den pasado, Festival a duna beca na un pianista y un trombonista Arubiano, y nan a laga sa riba medionan social cu mas beca ta disponibel pa musiconan Arubiano e aña aki.
E di cinco edicion di Aruba Symphony Festival lo inaugura juli 17 cu participacion di mas di 20 Arubiano: Tica Giel lo dirigi y canta cu e coro di mucha di Sta Anaschool di Noord y e coro femenino “Den Harmonia”, compaña pa e pianista renombra Johnny Scharbaay. Di juli 17 te cu juli 27, Aruba lo por disfruta di conciertonan pa mas di 100 musico: maestronan di caliber mundial y studiantenan di musica na nivel di conservatorio. Como parti di e programa academico, e Festival tambe lo presenta un lectura di e internacionalmente famoso Dr. Benjamin Zander, director di e Boston Philharmonic Orchestra. E lectura ta e mundialmente aclama “The Art of Possibilities”. Esaki ta otro evento cu abo no por perde!
Simon Gollo ta e fundador y Presidente di e “stichting” Nuevo Mundo Foundation cu ta organiza y presenta Aruba Symphony Festival and Academy, di cual e ta Director Artistico tambe. E ta su curazon, alma y curpa.
Durante e ultimo 12 lunanan Simon Gollo a duna mas di 30 concierto na decenas di pais, como violinista y como director di orkesta. Otro siman, como violinista di e “Q-arte String Quartet” di Bogotá, e lo cuminsa un tour di tres pais Europeo: Republica Czecho, Alemania y Austria. Despues di e Aruba Symphony Festival, Simon tin compromiso pa duna les y dirigi orkesta na algun ciudad di Brazil. Pa otro aña ya Simon tin invitacion pa bay dirigi orkesta na Vietnam.
Biahando for di Houston pa Bogota, awe nochi Simon lo yega Aruba pa algun dia pa conferencia cu e directiva local di e Fundacion y pa yuda recauda fondo pa e Festival.
Cultura y Educacion, huntu cu Famia, ta forma weso di lomba di comunidad Arubiano. Gobierno di Aruba a abraza e concepto di LeerOrkest cu “un educacion sin musica no ta educacion”, y awor ta prepara pa trece musica den curiculo di e scolnan basico. Segun e filosofo/educador Emil Friedman, cultura sin musica no ta cultura. Aruba Symphony Festival ta e expresion mas fuerte di nos cultura musical y nos mester sostene e Festival y nos mester ta gradeci na Simon Gollo pa su decision di presenta e festival aki, riba nos isla. Y pasobra e musiconan ta bin di asina tanto diferente pais, Aruba Symphony Festival, mescos cu Tanglewood y Aspen, tambe a bira un plataforma fuerte pa publicidad pa Aruba como destinacion turistico.
Mientras cu Simon Gollo ta na Aruba (te dia 31), nos gobierno y sector priva lo tin un oportunidad bunita pa lag’e sa cuanto nos ta aprecia loke e ta haci pa nos isla. Como Arubiano y como miembro honorario di e Festival, mi ta urgi tur Arubiano pa duna sosten na e Festival pa asina e por keda semper ARUBA Symphony Festival. Contacta mi na [email protected] si bo kier sa con bo por yuda.
Actualmente, Simon Gollo ta Assistant Violin Professor na New Mexico State University y Director di e Philharmonic Orchestra di NMSU.


text:
WILLEMSTAD - Resientemente dos alumno di Marnix College VSBO kendenan ta Annelys Lucas i Marjorie Johana Fabias a hasi un bishita serka Minister di Enseñansa, Siensia, Kultura i Deporte
sra. Marilyn Alcalá-Wallé pa tene un entrevista ku e mandatario tokante su funshon i tareanan diario i su motivashon.
Durante e enkuentro e hóbennan a haña alabes e oportunidat pa mira kuantu dokumentu e Minister i su tim ta trata diariamente i e diferente petishonnan ku ta drenta.
E hóbennan a keda impreshoná di tantu trabou!
Eksito na e hóbennan ku na tarea.


text:
Diasabra ultimo a bira e “Super Saturday”, e prome di e aña aki, considera den e fin di siman mas ocupa di henter aña. Un total di 7.700 pasahero a pasa dor di e terminal diasabra, mayoria bandonando nos isla, despues di a habri aña aki. Aunke cu e operacion a bay bon, semper e tin su retonan.
E aña aki no tabata diferente, debi na retrasonan mara na e tormentanan di sneu den area di “east coast” cu ta precisamente e rutanan mas bula pa y for di Aruba. No tabatin cancelacion, pero debi na yegada lat, ta stroba e operacion regular na aeropuerto, cu ta e causa di filanan largo pa check-in y pa e diferente puntonan di control na Inmigracion y na e “Security Checkpoint”.
Gobierno ta spera cu e aña aki lo ta un record den turismo, den cual ta spera un aumento grandi den turistanan for di e continente Americano. Esey ta bonbini na e momento aki, specialmente si tene cuenta cu e caida drastico den nos di dos mercado mas importante, esta Venezuela.
Mester menciona cu e frieu abnormal na Merca actualmente tambe ta beneficia Aruba como destinacion turistico, pasobra turistanan ta prefera core pa frieu y bin den e calor di Aruba. Mas largo e temporada di Winter, mas frieu haci, miho e ta pa Aruba.


text:
Petishon
Pa hasi un petishon bo mester hasi uso di nos formulario di petishon. Bo a yena e formulario di petishon, mand’é e ora ei pa e konsehero lokal riba bo isla.
Deskribí den bo formulario di petishon mas mihó posibel kiko ta e meta i e resultado deseá di bo proyekto. I tene na kuenta ademas ku e kriterio i instrukshonnan di Samenwerkende Fondsen Cariben. Por último no lubidá di agregá tur e dokumentonan rekerí. Esei ta aselerá e periodo di evaluashon i asina bo por tende mas trempan si bo por konta riba un kontribushon finansiero serka nos.
Lesa adelantá bon nos kriterio i instrukchonnan. Bo no sa sigur si bo plan ta kumpli ku nos eksigensianan? Tuma kontakto e ora ei promé ku nos konseheronan lokal. Esaki ta evitá desepshon.
Bo no tin un printer, e ora ei bo por pidi un formulario tambe serka bo konsehero lokal.


text: Dialuna durante oranan di mainta casi merdia e conocido Mc Oz, O.Jansen a entrega su mes na warda di Polis Oranjestad. Despues cu el a haci algun expresion den un video dunando su banda di medaya riba un persecucion policial cu a termina cu un hoben riba brommer cu a keda basta herida, pero algun palabra di Oz tabata fuerte y esaki a cay pisa pa Cuerpo Policial den un forma di menasa contra e agentenan policial. E organisacion a haye ta entrega un denuncia na Ministerio Publico abase di e video y unda fiscal a duna ordo di su detencion. Den un video den fin di siman Oz a declara cu e lo bay entrega su mes pa duna su banda na autoridad. Awor lo spera kico lo bay pasa cu e caso aki.


text:
Actualmente nos pais ta pasando den retonan dificil riba finansas publico. Nos tin un debe nacional cu ta fo’i normanan sostenibel. Den esaki un di e preocupacionnan ta nos sector publico (ambtenaar) pero esaki no ta un problema isola, pero uno nacional pasobra e clase trahado ta uno anto si kier un Aruba mas husto nos tin cu carga nos responsabilidad hunto. Un tercer parti di gasto di nos gobierno ta bay pa salario di trahadonan. Ora nos analisa e situacion di sector publico, nan ta gosa di un nivel di seguridad, beneficio y entrada mas cu sector priva. Nos sindicatonan tin hopi trabao pa haci den sector priva: obrero, cunukero y clase media pa e porcentahe di contratonan colectivo aumenta pa por trece e sector priva mas cerca posibel na e sector publico. No tin Utiopia pero esey no kiermen cu nos pais no por bira uno unda husticia social ta prevalece. Participacion den nos proceso democratico ta hopi importante. Nos mester conscientisa e clase obrero cu sin un economia fuerte, sin productividad no por tin salarionan atractivo y beneficionan secundario. No tin niun motibo cu e clase obrero di Aruba no por organisa nan mes mas den sector priva atrabes di representacion sindical. Nos no tin cero, ni riu, ni cambio di clima cu ta separa nos, hasta nos idioma Papiamento mayoria di nos pueblo por domina. Nos diferenica ta mas sicologico, anto p’esey union y solidarismo mester keda resalta. Un instrumento pa por yega na baha costo di bida ta pa introduci “cooperatives” combina cu “mercadonan popular” pa por tin un mihor participacion den nos structura economico. Nos meta principal mester ta pa combati desempleo y pobresa y cu interes general prevalece (common good) na Aruba. E hecho cu nos servicionan manera awa, coriente, recogemento di sushi, cuido medico di un manera of otro ta di pueblo atrabes di companianan estatal ta un bentaha hopi grandi riba su mes compara cu hopi pais den region. Nos meta mester ta pa kita tur redtape cu ta stroba nos hendenan di yega na un cas como instrumento pa cuminsa traha riba stabilidad financiero di nos famianan. Reforma fiscal tumando lugar awo bao Gabinete Wever Croes ta trece cambionan husto pa nos por tin un sistema di belasting mas eficiente. Nos tin algun reto specifico den sector publico esta e fenomeno di OT (overtime) y AO (arbeids ongeschiktheid) structural. Den gobierno OT ta na 30 ora pa siman of mas y e AO ta 8.0% anto den sector priva esaki ta apenas 3.1%. E fenomenonan aki ta tranca e eficiencia di nos aparato gubernamental. Simplemente no por papia di mas indexering di salario mirando cu ya caba ta gosa di placa extra: Bashi premie na comienso di aña, fin di aña tin Gelijkbedrag, Back to school na Augustus, Reparatiepremie y tambe Vakantieuitkering regla te cu 2024. Esakinan sigur ta compensa cualkier aumento den costo di bida compara cu hopi den sector priva. E argumento di perde poder di compra ta duro pa guli e pildo aki na un manera responsabel y no partidista. Nos tur por corda con sector priva a critica fuertemente contra e 3% cu ta Awg 53. di aumento riba salario minimo na mei 2019. Nos tin cu corda semper ‘it takes two to tango’. Sector priva mester tur sosten posibel pa rescata nan poder di compra y pa nan no perde speransa den un pais cu ta husto pa un y tur. God Bless!
Home Comunicado Rudy Richardson (MEP): “E clase trahado ta uno y mester lucha hunto...


text:
Cu ayudo di trahadornan di PNA:
ORANJESTAD (AAN) — Prensa hunto cu representantenan di Parke Nacional Arikok a wordo invita pa Stichting Rancho, pa observa tur e preparacion tumando lugar, pa e reparacion di e forno di kalki.
Clifford Rosa, Presidente di e Fundacion a expresa su gratitud pa e hopi atencion cu nan a ricibi pa e trabao aki, y a gradici tambe Fondo di Monumento y Oficina di Monumento, pa su colaboracion pa e proceso aki por a inicia.
E no a keda sin menciona Parke Nacional di cual a haya un colaboracion valioso, y den un acto simbolico nan a shake man, sin cu esaki mester di un MOU of firmamento riba papel, cu hopi biaha no ta funciona, segun Rosa a expresa.
Aki ta trata di un grupo di persona cu ta interesa pa conserva Aruba su herencia, y incluso e trahadornan di PNA a pone disponibel, no solamente a pasa den e tayernan di trabao pero tambe ta hendenan asina apasiona cu conservacion y restauracion di monumento cu actualmente ta dunando un man, y sr. Rosa ta kere cu sin esaki e trabaonan lo no tabata avanzando.
Clifford Rosa a bisa cu den e siman aki e kier encurasha comunidad completo, pues no solamente di Rancho pero di tur parti di Aruba pa pasa duna un man, pasobra mester di esaki pa culmina e trabaonan di restauracion di e monumento e fornu di kalki.
“Pero tambe ban educa nos mes con ta bay atende cu esaki pa futuro. Pa nos e reto ta con nos ta bay conserva esaki pa futuro. Nos ta pidi comunidad, y e bario completo, mirando cu esaki ta un punto central, cu semper nos a wak’e como un punto negativo, pero cu ta e punto unda nos mester cuminza wak e parti mas positivo”, Clifford Rosa a expresa.
El a subraya cu esaki ta un dia hopi grandi pa e fundacion mirando cu nan ta cerando un palabracion cu PNA pa nan trahadornan por duna un man na e trabao duro cu ta tumando lugar actualmente, pa transforma y conserva e forno di kalki.


text:
Awe riba Dia di Rey, Gobernador Alfonso Boekhoudt a entrega Copa Hubenil Gobernador Felipe B. Tromp na e rumannan Chiara y Sophia Petrochi. E dos hobennan aki desde 2009 ta dedica hopi tempo na e deporte di Taekwondo y Judo.
Nan ta entrena seis bes pa siman y tin biaha dos bes pa dia bou guia di un experto fisico, entrenador y varios otro mas. Y naturalmente cu e apoyo incondicional di nan mayornan y otro miembronan di famia. Fuera cu nan ta atletanan cu ta dedica hopi tempo na nan respectivo deporte, nan ta alumnonan ehemplar na Colegio Arubano.
Chiara a gana diferente medaya den su carera como atleta. Na 2013 el a ricibi e premio pa atleta hubenil pa 2012 di Premio Simplemente Deporte. Despues di esaki el a gana varios premio den e deporte di taekwondo tanto na nivel local como internacional.
Na 2017 el a gana e premio atleta hubenil 2016 di Premio Excelencia den Deporte. Durante 2017 el a logra medaya di plata na US Open na Las Vegas, medaya di oro den Weganan Suramericano Hubenil na Chile. E aña aki 2018, Chiara ta gana medaya di brons na US Open na Las Vegas, ta keda como number cinco di mundo den e torneo mundial di Taekwondo na Tunesia y ta bira atleta hubenil 2017 di Premio Excelencia den Deporte. Pa su dedicacion na e deporte di taekwondo, den e ultimo diez añanan, Chiara Petrochi ta parti di e Wall of Rising Stars di Paseo Herencia Mall.
E ruman Sophia ta dedica su mes na e deporte di Judo. Na 2017 el a gana medaya di brons den e Open Suramericano na Ecuador. Den e mesun aña e ta logra medaya di plata den e Weganan Suramericano Hubenil na Chile y ta bira e prome medayista pa Aruba den judo den Weganan Suramericano Hubenil.
Na 2018 Sophia ta gana dos torneo di grappling organisa pa Aruba Judo Bond y Milliard Fighting School. Recientemente el a wordo reconoci pa Premio Excelencia den Deporte pa su logro durante e weganan di ODESUR na Chile.
Como muestra di dedicacion y disciplina di dos ruman ariba tereno di deporte y ehempel Comision a dicidi pa otorga Copa Hubenil Gobernador Felipe B. Tromp e aña aki na e rumannan Chiara y Sophia Petrochi.
Dos otro hoben lo ricibi un premio di estimulo for di Gobernador Alfonso Boekhoudt, esta Shènely Tromp y Elias Halabi. Shènely tin 16 aña y ta un atleta di Malmok Runners desde 2015. Na Maart 2017 el a representa Aruba na e Youth Games Paralympics y a gana un medaya di plata den categoria 100 meter sprint.
Shènely tin limitacion di bista pero esey no ta strob’e pa dedica su mes na e deporte di coremento. E ta haya ayudo di FAVI pa e por desaroya na scol y actualmente e ta den tercer grado na Colegio Arubano. E ta haya entrenamento di Jovita y Alberto Maduro pa e por sigui mehora cu coremento.
E hoben Elias Halabi lo ricibi un premio di estimulo pa su dedicacion na e deporte di bowling. Desde chikito e ta practica e deporte y a gana varios premio tanto local como internacional. Na juli 2017 el a gana medaya di brons durante e 55th Tournament of the Americas y campeon Youth Masters na Macau China.
Fuera di ta practica e deporte di bowling, Elias ta asisti diferente coach pa yuda e muchanan mas chikito. Tambe e ta yuda organisa clinica di bowling hunto cu otro atletanan pa hobennan. Actualmente e ta preparando su mes fisicamente y mentalmente pa por representa Aruba durante un torneo na Bolivia. E ta studiando y preparando tambe pa bay studia den exterior.
E entrega di e premionan a tuma luga awe Dia di Rey den Wilhelmina Park despues di e ceremonia protocolar cu discurso di presidente di Parlamento mr. Adi Thijssen y di Gobernador Alfonso Boekhoudt.


text:
Competencia
Gobernador
Semper Gobernador mester pone e Ministernan di Reino y e Ministernan di Aruba na altura di su ausencia, prome cu e bandona e Pais. Gobernador interino ta tuma over pa e periodo cu Gobernador lo ta ausente. Cada bes cu por papia di reemplaso temporal di Gobernador, mester anuncia esaki oficialmente.
Gabinete di Gobernador, bou guia di un director, ta coordina tur trabou di Gobernador. Ora di cumpli cu hopi di su compromisonan representativo, su ayudante cu alabes ta capitan di marinier, semper ta acompaña Gobernador.
E funcion di Gobernador como organo di Reino ta describi den ‘Reglamento di Gobernador di Aruba’ (‘Reglement voor de Gouverneur van Aruba’). Esaki ta un ley di Reino. E tarea y competencia di Gobernador como organo di e pais ta regla den e Constitucion di Aruba.
E cargo di Gobernador ta trece un cantidad di limitacion cune. Gobernador no mag por ehempel di tin negoshi of fungi como consehero di un compania.
E tarea principal di Gobernador ta pa salvaguardia e interes general di Reino na Aruba. Tambe e ta encarga cu e proclamacion di Ley di Reino, Medida General di Gobierno di Reino y di e tratadonan cu Reino a cera. Hopi biaha e ta encarga tambe cu ehecucion di ley y medida di Reino, a menos cu a apunta e responsabilidad oficial explicitamente na un otro organo.
E tarea di supervision di Gobernador ta conta tambe pa e leynan Arubiano. Gobernador lo no acorda un ordenansa nacional of un ley si esaki no ta conforme cu Statuut, legislacion di Reino of un tratado cera. E lo raporta esaki na Gobierno di Reino. Tanten cu Gobernador no firma e ordenansa nacional (ley) esaki no por drenta na vigor. Na Hulanda Gobierno di Reino lo evalua un biaha mas si e ordenansa nacional (ley) ta bay contra di Statuut, legislacion di Reino of un tratado cera. Nan por destrui e ordenansa (ley), si e no ta conforme Statuut, legislacion di Reino of tratado cera.
Contrario na e Rey, por yama Gobernador pa e responsabilisa su mes si el a comete un delito den su cargo. E mester aparece dilanti di hues di instancia mas halto den e mundo hudicial, esta Corte Supremo (Hoge Raad). E caso lo tuma luga na Hulanda y no na Aruba.
Na Aruba tin un cuerpo di marina Hulandes estableci den un kazerne na Savaneta. E kazerne di marinier ta bou guia di un comandante. Cada kazerne tin su propio comandante. Gobernador di Aruba tin un relacion particular cu e comandante di e brigada militar aki. Den caso cu e comandante faya barbaramente den ehercemento di su funcion, Gobernador por suspend’e. Ademas e comandante ta resorta bou di e Minister di Defensa di Reino.
Tur nombramento di Arubianonan den servicio militar obligatorio como oficial (militar) ta sosode pa medio di un decreto di Reino (K.B.) den consulta cu Gobernador. Gobernador mester di permiso di Gobierno di Reino pa por mobilisa e mariniernan.
Ademas di ley, Gobernador ta firma tambe tur decreto nacional. E ta envolvi tambe cu e poder ehecutivo di e leynan aki. Pero e ministernan ta keda responsabel pa e ehecucion.
Gobernador tin e derecho di asisti na reunion di Conseho di Minister. Den e caso ey Gobernador lo fungi como presidente di e Conseho pero e no tin derecho di voto ora di tuma decision.
Hopi funcionario halto ta huramenta dilanti di Gobernador ora cu nan asumi nan cargo. Esaki ta conta pa entre otro Minister, miembro di Parlamento, miembro di Conseho di Consulta y di Controlaria General, hues, fiscal y Procurador General.
Por ultimo ta posibel pa un cuidadano haci un apelacion na Gobernador ora cu e ta di opinion cu un decision tuma door di un otro organo di Pais Aruba ta inhusto. T’asina si cu Gobernador ta manda e apelacion pa e mesun Minister cu a tuma e decision pero e Minister tin e obligacion pa pidi conseho tocante e apelacion aki cerca Conseho di Consulta. Finalmente ta e Minister ta dicidi tocante e apelacion.
Tin biaha Gobernador ta presenta tambe den sala di Parlamento. Gobernador ta duna un discurso durante di e reunion pa habri un Aña Parlamentario nobo. Den e discurso ey, e ta duna un splicacion tocante di e maneho cu Gobierno lo hiba e aña siguiente. Fuera di su presentacion anual aki, ta invita Gobernador pa ocasion special, por ehempel na e reunionnan durante cual lo firma un protocol.
Minister
E manera di traha di Conseho di Minister ta regla den e asina yama “Reglamento di ordo di Conseho di Minister” (Reglement van orde van de ministerraad). E reglamento aki mester ta acorda pa medio di un ordenansa nacional (ley) Esaki ta nifica cu legislador, pues Gobierno hunto cu Parlamento ta fiha e reglamento aki. Den e “Reglamento di ordo di Conseho di Minister” ta para cu mester tin regularmente deliberacion entre e Ministernan. Tambe den caso cu un Minister ta carga responsabilidad individual. Tin un secretariado cu ta asisti Conseho di Minister.
Cada Minister ta haya un ministerio na su encargo. Un ministerio asina tambe yama cartera y ta consisti di diferente departamento, servicio y despacho. Un ordenansa nacional (ley) ta institui e ministerionan. Minister President ta encarga cu asunto general.
Gobierno tin e competencia pa disolve Parlamento y yama eleccion nobo. Como consecuencia di esaki, tur Minister lo tuma nan retiro. Un gobierno den cual tur Minister a entrega nan retiro, nos ta yama un gobierno demisionario. Pa e Pais no keda sin gobernacion, Gobernador ta pidi e Ministernan pa keda den funcion te ora cu forma un gobierno nobo. E partido (coalicion) na mando mes por nombra un Minister nobo ora Parlamento duna un Minister retiro obligatorio.
Ta desolve Parlamento ora cu tin un conflicto entre Parlamento y Gobierno of ora cu Parlamento duna di conoce cu Gobierno no ta un bon refleho mas di e resultado di e ultimo eleccion.
Secretariado di Conseho di Minister
Tin un secretariado cu ta asisti Conseho di Minister. Secretario di Conseho di Minister ta guia e secretariado. Secretariado ta percura pa e corespondencia di Conseho di Minister, ta traha notula di e reunionnan, ta traha e agenda pa e reunionnan y ademas ta encarga cu e tantisimo trabou di ehecucion di Conseho di Minister.


text:
Prome Minister Evelyn Wever-Croes: ARUBA TA PREPARANDO PA EVALUACION DI CARIBBEAN FINANCIAL ACTION TASK FORCE (CFATF)
Prome Minister Evelyn Wever-Croes:
ARUBA TA PREPARANDO PA EVALUACION DI CARIBBEAN FINANCIAL ACTION TASK FORCE (CFATF)
Siman pasa, Prome Minister Evelyn Wever-Croes a habri e Caribbean Financial Action Task Force (CFATF) Pre-Assessment Training di dos dia organisa pa Gobierno di Aruba. Esaki en conexion cu e preparacionnan pa evaluacion di CFATF otro aña. CFATF ta un organisacion intergubernamental di estadonan den Caribe, Central America y Sur America cu a acorda pa implementa medidanan pa combati labamento di placa y financiamento di terorismo. E obhetivo principal di CFAFT ta pa logra implementa y cumpli efectivamente cu e normanan di FAFT pa preveni y controla labamento di placa y contraaresta e financiamento di terrorismo y proliferacion di armanan di destruccion masivo.
Aruba ta poni riba lista pa wordo evalua otro aña entre 28 di september y 9 di october. Un bon preparacion prome cu e evaluación aki ta di gran importancia pa Aruba. Tur agencia gubernamental y semi gubernamental cu ta traha riba e tereno di lucha contra labamento di placa, lucha contra terrorismo y financiamento y lucha contra delincuencia en general, ta wordo encurasha pa ta prepara pa e evaluacion benidero.
“Mi ta sigur cu e preparacionnan aki prome cu e evaluacion di otro aña lo brinda mas conscientisacion y conocemento necesario riba e tereno aki. Coordinacion y cooperacion ta elementonan clave den e esfuersonan pa mantene e integridad di e sistema financiero di Aruba. E lucha contra corupcion y promocion di integridad den Gobierno, den sector publico y den e sector priva, ta metanan clave di Gabinete Wever-Croes. Gobierno di Aruba ta comprometi, den interes general di Aruba, pa traha hunto den e esfuersonan contra labamento di placa y e financiamento di terrorismo den un forma mas efectivo posibel. Hunto nos por logra mas”, Prome Minister Evelyn Wever-Croes a duna di conoce.


text:
Telenotisia VIP Break
You must login in order to purchase this productGo to my account
TeleNotisia VIP BREAK – Prime Time Evening News:
From Monday to Sunday.
Daily at 8:00 PM.
Your advertisement will run in the News break directly after the headlines as the only spot in that break.
Price based on 1 spot per day of maximum 60 seconds.
TeleNotisia
E departamentu di notisia di TeleCuraçao ta disponé di periodista i kamarógrafonan profeshonal, ku ta garantisá un kobertura kompletu di tur akontesimentu notisioso for di tur skina di nos isla pa nos televidentenan. TeleNotisia tin konekshonnan estrecho ku kanalnan i periodistanan internashonal manera por ehèmpel ENEX, AIL, CNN, TeleAruba, NOS, Caracol Televisión pa por suministrá tambe e parti di notisianan internashonal di último momentu.
E éksito di TeleNotisia ta bini dor ku nos boletin ta esun mas konfiabel di Kòrsou, ku ta gosa di kredibilidat haltu i garantia di imparsialidat.
E boletin estelar di TeleCuraçao ta TUR anochi 8:00pm.


text:
Dienst Huur- en Consumentenzaken ta informa:
ORANJESTAD(AAN)– Segun Dienst Huur en Consumentenazaken den suinformacionnan na pueblo, den e articulo anterior a trata deber di investigacion cu ta encera e deber di e consumido pa averigua bon prome cu e haci un compra importante manera un cas. Na e otro banda di e deber di e consumido pa averigua, e bendedo tin un deber di notificacion. E articulo aki lo enfoca riba e deber di notificacion di e bendedo.
Ora di cera un acuerdo di compra e bendedo no mester tene cuenta solamente cu su propio interesnan. E mester tene cuenta tambe cu e interesnan di e cumprado. Esaki ta hiba cune cu e cumprado (consumido) riba peticion of sin peticion mester wordo informa di e echonan cu ta coresponde cu e benta di e cas. Esaki ta e deber di duna informacion di e bendedo.
E deber di duna informacion ta existi si e bendedo conoce e fayo, por ehempel e bendedo sa cu e tera ta contamina, cu tin molester di sonido duro, un vloer afecta cu no ta visibel y un dak cu lekkage. E bendedo por tin e deber di notifica tambe si acaso solamente e tin e sospecho di e fayo. Asina Hoge Raad a determina den un caso den cual e bendedo tabata tin apenas sospecha cu e suelo tabata contamina, toch tabata tin e deber di avisa cu lo tabata existi un riesgo grandi (HR 14 november 1997, NJ 1998, 657 (Holvrieka/Brunink).
Si acaso ta papiando di un bendedo experto, bao cual tambe ta compronde e bendedo cu ta laga su mes wordo asisti door di un real estate agent (broker), por lo general lo papia di un deber di notificacion di banda di e bendedo. Esaki pasobra e bendedo experto ta wordo pensa di tin mas conocemento di e cas cu lo wordo bendi y e interesnan di e cumprado. Den duna informacion mucho compacto e cumprado hopi biaha no tin mucho na dje. E bendedo ta obliga pa duna e cumprado tur informacion esencial. Di otro banda e bendedo no mester duna notificacionnan di caracteristicanan cu e cumprado por mira di un manera simpel caba. Pensa riba scheur den muraya of luganan cu humedad. Si e bendedo no cumpli cu su deber di notificacion, e probabilidad ta grandi cu e lo mester di drecha e fayo na e cas, paga pa indemnisacion, of te hasta anula e benta.
Kico ta mas pisa? Deber di investigacion of deber di notificacion? Si acaso un bendedo no a cumpli cu su deber di notifica e bendedo no por huy for di su responsabilidad door di bisa cu e cumprado mester a investiga miho. Tambe ta sosode den circunstancianan excepcional cu e hues ta di opinion cu si acaso e bendedo duna insuficiente notificacion y e cumprado haci insuficiente investigacion, e daño ta keda reparti.
Na e articulo aki bo no por adkiri derecho, pero pa mas informacion riba leynan cu ta trata derecho di consumido, haci un keho of registra un abuso contra consumido yama of pasa personalmente na Dienst Huur- & Consumentenzaken na Wayaca 33, tel: 5829914 .


text:
atletismo
-
News
Lord Sebastian Coe na Aruba
Aruba Athleltic Federation a ricibi presidente di e federacion mundial di atletismo, Lord Sebastian Coe Diaranzon e presidente di e…Read More »
-
Barranquilla2018
Wuill a mira accion den Salto Largo
Weganan Centroamericano y del Caribe Barranquilla 2018 tabata tin un otro dia di atletismo diaranson. Riba e dia aki nos…Read More »
-
Barranquilla2018
Wuill contento di por a participa na e weganan di Barranquilla
Atleta di Salto Halto, Wuill Vrolijk ta conta di su experiencia na e Weganan Centroamericano y Del Caribe, Barranquilla.Read More »
-
Barranquilla2018
Anthony a participa den e 400m na Barranquilla
Michael-Anthony Rasmijn ta conta di su experiencia na e Weganan Centroamericano y Del Caribe unda e la participa den e…Read More »
-
Barranquilla2018
Michael Rasmijn a competi ayera
Manera ya nos a anticipa, ayera e atleta Michael Rasmijn a competi ayera den e semifinal di 400m aki den…Read More »


text:
“Nos stima boso pais, e ta caluroso, contento y cu hopi brisa; nos ta pasando un vakantie excelente y lo bin bek sigur.”
Esey ta loke C. Retti y M. Huettner, dos docente retira for di Florida y New York a bisa riba nan prome vakantie riba e isla. Nos a topa cu nan na Cafe the Plaza den Renaissance Marketplace den centro di Oranjestad, unda cu nan a pidi hamburger, sopi y salada. Con nan a haya sa di e restaurant popular, cu ta keda net na ultim skina di e Marketplace? “Un empleada di Colombian Emeralds a bisa nos di Cafe the Plaza,” ta loke nan a contesta.
Nos ta hopi contento cu e dos docentenan retira aki lo bin bek Aruba riba nan proximo vakantie. Pasa pret y nos ta topa pronto!


text:
Minister Xiomara Ruiz-Maduro a hiba palabra durante acto protocolar Dia di Boneiro
Minister Xiomara Ruiz-Maduro a hiba palabra durante acto protocolar Dia di Boneiro
ORANJESTAD – Dia 6 di september tabata Dia di Boneiro y diadomingo ultimo a keda organisa e celebracion di Dia di Boneiro hunto cu e comunidad Boneriano na Bonaire Bar na San Nicolas. Minister Xiomara Ruiz-Maduro tabata invitado pa hiba palabra na apertura di e Acto Protocolario, e mandatario den su presentacion a conta un tiki di e historia y aporte di e famianan Boneriano na Aruba. E mandatario ta gradici sr. Jaime Emerencia kende a comparti cu esnan presente e historia di Club Boneriano y di e colonia Boneriano residencia na Aruba. Tabata un placer pa conbersa un rato cu sr. Emerencia kende ta bendiciona cu edad bunita di 93 aña. Tabata un mainta bunita y ameno yena cu musica di tipico y cu baile. Minister Ruiz-Maduro a probecha pa wapa hunto cu esnan presente pa asina celebra e dia den gran forma. E mandatario a expresa palabra di exito di e directiva nobo y dinamico di Club Boneriano. Tambe masha pabien na tur Bonerianonan na Aruba y danki pa boso aporte na Pais Aruba y na nos cultura.


text:
Bon Biní
Apresiabel oyente,
Na promé lugá nos di Gospel StarRadio kier yamabo danki pa bishitá nos website.
Nos orashon di tur dia ta ku pa medio di nos programashon, kual ta ofresebo un variashon di músika gospel i e palabra di Dios ku ta fuerte i poderoso, lo bo wòrdu bendishoná i edifiká pa medio di Su poder divino.
Nos meta ta :
Pa medio di kansiónnan di adorashon, alabansa i gradisimentu, trese un esfera di pas i trankilidat den bo kurason i pa medio di e bon notisia di e reino kual nos Señor Kristu Hesus a komandá nos pa prediká, ofresébo e kaminda, bèrdat i bida kual lo halabo mas serka di e Rei di reinan i Señor di señornan.
Risibí un pakete di e frutanan ku ta kontené e vitaminanan nesesario pa bo kurpa i bo desaroyo spiritual.
E pakete di e “Kristian ku ta un bendishon
- FE : E ta bendishon, djis mishi kunÉ den fe i risibí.
- GOSO : E lagabo disfruta di un goso ku no ta kaba nunka
- KONFIANSA : E realidat di bida ta pa bo no konfia den hende pero den Dios
- SPERANSA : E ke bisabo awe ku tin un speransa nobo pa bo !
- PAS : E ta dunabo pas No e pas ku mundu ta dunabo
- PASENSHI : E pasenshi aki ta pa bo no kansa ruman i spera riba Dje
- AMOR : E ta dunabo un amor agape


text:
Alfonso Boekhoudt director:
ORANJESTAD (AAN): Algun siman pasa cu e crane di APA a sali for di funcion a keda di drenta bek den servicio dialuna dia 3 di Mei.
Dia y anochi a traha riba e crane cu tabata den mal condicion. Dialuna 3 di Mei a keda di certifica esaki pa e drenta bek den funcion.
Na momento cu keda cla cu expertonan y certificacion lo cuminsa traha mesora dialuna mes. Despues di e certificacion di 90 dia lo tin mas trabao pa tuma lugar.
Alfonso Boekhoudt director di APA den entrevista a splica kico ta bay sosode di awor en adelante.
El a señala cu berdad ayera tabata e dia cu nan a planea pa pone e crane bek den funcionamento. A indica cu esaki ta e prome stap den e solucion permanente cu APA tin pa garantiza cu e trabaonan ta sigui.
Nan a haci e trabaonan necesario pa pone e crane den servicio bek pa cu ayera. Nan a traha te hasta den weekend y nan a yega asina leu cu nan ta kere cu e crane por wordo certifica, a bisa.
E certificacion ta algo cu mester tuma lugar door di expertonan y esey ta loke tabata tin planea pa ayera. Ayera mainta tabata tin expertonan local y DTI cu a bay wak e crane. Tambe tabata tin un experto internacional, esun cu ta haci e certificacion di e grua. El a keda di haci inspeccion ayera mainta y despues di esey, ora cu nan ta cla cu nan tin e certificado den nan man, lo cuminza traha bek cu e grua ya caba pa den oranan di anochi, a indica.
Segun Boekhoudt, nan a scoge un acercamento di dos stap pa cu e solucion. E prome paso ta cu nan ta bay certifica e grua aki pa 90 dia pa asina cu nan por cuminza traha cune, pero na mesun momento pa percura cu tin cierto trabaonan no ta bay wordo poni den planning mucho leu.
A palabra tambe cu e trabaonan ey mester tuma lugar dentro di 90 dia pa cual a opta pa un certificacion di 90 dia, esta 3 luna.
Despues di e periodo aki e experto ta bin un biaha mas y ta controla si e otro trabaonan cu tambe a mira cu mester tuma lugar, cu eseynan tambe tuma lugar y despues di esey e grua ta wordo certifica pa 1 aña, a laga sa.
A partir di e momento aki, e grua lo wordo certifica anualmente, a agrega.
Alfonso Boekhoudt a enfatiza cu esaki ta algo nobo. E grua semper a funciona y a duna e servicio manera cu su specificacionnan tecnico tabata ta. Pero esaki no tabata algo cu tabata wordo certifica ningun aña.
Aworaki pa motibo di tur e preocupacionnan cu a lanta door di esnan cu ta traha cu e grua y otro hendenan cu no ta tecnico, APA a dicidi cu pa por garantiza tog e nivel cu mester di e trabaonan di mantencion cu ta tuma lugar, pa tur hende por sinti nan mes trankil, lo keda certifica e grua aki tur aña.


text:
Riba 4 di mei 2018, Vigilante a raportá riba un situashon kaminda un mama aparentemente a dal su yu ku heru di strika den kabes, poniendo ku ambulans mester a bin piki’é. Si bo lesa e komentarionan ‘bou di e post di Vigilante riba Facebook, ta un meks di hende rabiá yamando e kos ekstremo, hende ku ta haña e kos prèt, i hendenan ku ta puntra “ta kiko e yu a hasi anto”. Uniko kos ku ta ècht hasi e situashon aki “ekstremo” ta ku e yu mester a bai hospital, tòg?
No ta straño ku tin hende ku ta pensa e asuntu aki ta prèt, òf ku nan ta haña ku e mucha lo mester a meresé lokual ku e a haña. Dalmentu di mucha komo kastigu ta algu basta komun, i sigur ta algu hopi normal den nos kultura. Sin embargo, diferente estudionan, inkluiendo mas ku 160.000 mucha di 13 pais i durando 50 aña, ta konkluí ku duna sota tin konsekuensianan negativo riba nan desaroyo. Sè, dalment’i mucha ta algu malu i pues no mester wòrdu hasí.
“Pero warda”, bo lo por ta bisando, “ami a kome yen sla i mi ta bon bon.”
“No ta abusu, ta disiplina.”
“E ta traha!”
E argumentonan eiriba ta un par di esnan di mas komun, pero a resultá ku nan no ta masha válido. Kiko e efektonan di duna sota ta anto?
Poder ta manda
Na promé luga, un di e problemanan di mas grandi ta e mensahe ku bo ta duna bo yu. Bo ta mustr’é ku violensia ta un opshon pa logra un meta. E yu no ta komprondé nesesariamente dikon su akshonnan ta malu, pero djis ku e no tin ku hasi’é pa e no haña sla. Òf e ta siña kon pa gaña ya e’n tin ku kome sla. Poder i outoridat ta lokual ta prinsipal, en bes di pensamentu lógiko, komprenshon i empatia.
Dalmentu por afektá desaroyo sosial
Muchanan ku ta wòrdu di dal tin mas chèns di desaroyá agreshon i komportashonnan asosial. E chèns ta mas grandi ku nan lo tin problemanan mental, manera anxiety i self-esteem abou, i e tin impakto negativo riba e relashon entre mayor i yu. En bes di asosiá e mayor ku amor, nan por asosiá e mayor ku strès, peliger i doló. Muchanan por keda sin kompartí nan pensamentu i eskperensianan, paso nan tin miedu di haña sla. Banda di esei, mayornan ku ta dal nan yu tin mas chèns di abusá nan yu físikamente, manera esun menshoná ariba. Bo ta korda e dicho “dalmentu ta stimashon”? Kon por ta ku muchanan ta wòrdu siñá pa asosiá violensia ku amor? Al final, e mucha ta krese bira un adulto ku tambe lo bati su yunan i kere esaki ta bon. E e siklo di violensia ta sigui.
Pero ta kiko sí por hasi e or’ei?
Tin diferente manera pa straf un mucha na un manera positivo pa e por siña komportá su mes, sin mester usa violensia. Un di nan ta pa duna un mucha un time out. Djis pone e mucha sinta un kaminda ketu pa un tempu kaminda e por siña kalma su mes i e no por buska bo atenshon.
Laga e mucha komprondé kiko e konsekuensia lógiko di su akshonnan ta. Por ehèmpel, dor ku e a hasi bochincha delaster bia, e no por bai supermarket kubo. Si e komportá su mes, e por bai. Dun’é e opshon pa kis.
Bo yu mester sa kiko bo ta ferwagt di dje. Sòru pa e sa kon e tin ku komportá su mes anto dikon. Siña nan kon nan por kambia nan komportashon.
Kita un privilegio pa un periodo. Lag’é komprondé ku su akshonnan por pon’é pèrdè sierto privilegionan, manera wak televishon of hunga wega. Si e komportá su mes, e por haña su privilegionan bèk.
Korda remarká ora bo yu ta hasiendo algu bon. Dune atenshon positivo i lag’é sa ku bo ta kontentu ku e manera ku e ta komportá. E tin ku komprondé dikon su akshonnan ta bon. E por asta haña un rekompensa si e komportá su mes bon. I asina tin hopi mas manera pa por sòru ku un mucha por siña komportá su mes, sin mester di usa violensia.
Al final, nos ke pa muchanan no solamente komportá nan mes, pero pa nan komprondé kiko e konsekuensia di nan akshonnan ta. Nan tin ku komprondé dikon sierto akshon ta akseptabel i dikon otro nò. E métodonan aki por ta difísil i ta nesesitá pasenshi, pero nos yunan ta meresé e esfuerso. Porta abo wòrdu di dal i a sali bon, pero esei no ta nifiká ku no tin otro ku ta sufri efekto di dalmentu. Kisas bo mes ta sufri di e efektonan sin bo sa. Banda di esei, si bo a sali bon mes, bo por a sali bon sin haña sla tambe. Pa kiko laga un mucha pasa dor di tur e strès i doló ei?
Kiko bo eksperensia ku sotamentu ta? E artíkulo aki a kambia kon bo ta pensa tokante sotamentu?Si bo tin yu, ki otro métodonan bo sa usa pa bo yu komportá su mes ku no ta duna sota? Laga nos sa kiko bo ta pensa!
This post was created with our nice and easy submission form. Create your post!


text:
SCHIPHOL—Durante e dia di akshon di djamars Schiphol airport mester keda disponibel pa transporte públiko.
Asina hues a disidí den un huisio sumario. Hues a duna instrukshon pa trein kore 4 biaha pa ora entre Amsterdam ku Schiphol i Hoofddorp. Si e kompanianan di aviashon mester limitá nan vuelonan pa Schiphol. E kantidat di trein nan lo ta menos ku normal. E veredikto ta konta solamente pa Schiphol, hues a enfatisá el a bisa ku un storing chiki na Schiphol tin hopi impakto pa míles di pasahero. Ta trata di hendenan ku ta pafó di e konflikto. Mashinistanan, konduktornan i shofurnan di bus ta akshoná djamars pa un mihó penshun. Pa e motibu aki lo no tin transporte públiko den henter pais, ku eksepshon di area di Schiphol.


text:
Diabierna anochi pa mas of menos 10’or, polis a wordo poni na altura di un accidente entre un auto y un brommer poco mas p’ariba di Dream House Bar Restaurant. Na e sitio por a scucha cu e brommer a bay pasa un auto, pero ta topa cu otro auto y ta dal contra esaki.
E chauffeur di e vehiculo lo a purba di maniobra pa evita e impacto, pero esaki tabata envano. Despues di e accidente cos a medio bay for di man, ora mas hende a yega na e sitio. Mesora a dirigi mas patruya poco pura pa e luga pa asina evita cu cos por escala..
Polis a cera e caminda, debi na restonan di pieza cu a keda gespart riba caminda. Paramediconan na yegada a atende cu e motociclista cu tabata herida, y despues a sali direccion Hospital cune. Daño material ta considerabel.


text:
E peticion por escrito mester contene informacion di e compania/persona huridico, e director(nan) y tambe di e negoshi cu ta keda establece (meta, adres, etc.). Por entrega e peticion na Helpdesk di Departamento di Asunto Economico, Comercio y Industria.
Peticion pa un compania (vennootschap) segun ley stranhero cu e director/manager no mester di permiso
Descripcion
Segun e Ordenansa pa permiso pa lanta un negoshi (Vestigingsverordening Bedrijven) no ta permiti pa lanta, ni haci, ni sigui, ni tuma un negoshi over sin permiso di minister di Asunto Economico pa haci tal. Ta compronde bao di un negoshi cualkier empresa den cual ta haci negoshi. Pa actua como gerente di un negoshi establece na Aruba no mester di un permiso segun e ordenansa y e lliñanan di maneho.
Unda pa pidi'e? / Mas informacion na
Seccion Vestiging van bedrijven – helpdesk, number di oficina 15. Telefon 521-2400 ext. 250 di Departamento di Asunto Economico, Comercio y Industria.
Con mi tin di pidi'e? / Kico mi tin di hasi?
Kico mi tin di hiba cu mi?
E peticion por escrito cu stampia (di Awg. 4,00) y e documentonan(si ta aplicabel), menciona den e liñanan di maneho, cu mester entrega.
Kico ta e condicionnan?
Ora di entrega un peticion mester tene cuenta cu e ordenansa menciona y e liñanan di maneho cu ta al caso, pues tene cuenta cu entre otro:
- E otorgamento di un permiso segun e Ordenansa pa permiso pa lanta un negoshi (Vestigingsverordening Bedrijven) no ta encera cu esnan envolvi automaticamente lo haya derecho riba e otro permisonan rekeri;
- Den tur caso mester tene cuenta cu un sede adecua segun e Ordenansa di desaroyo teritorial (Landsverordening ruimtelijk ontwikkeling);
- E actividadnan cu e negoshi lo desplega, na cada sede, mester tin mas tanto relacion posibel cu otro.
Cuanto e ta costa?
Mester paga stampia (leges) segun Legesbesluit DEZHI pa tratamento di bo peticion. Director di DEACI ta esun responsabel pa stipula e suma. Pa e tipo di peticion aki, e suma ta Awg. 400,00 pa cada compania/persona huridico.


text:
16 di augustus ta fecha cu Cuerpo Policial di Aruba ta conmemora/celebra, pero mas cu tur cos reflexiona y gradici nos Creador pa e proteccion pa tur cu ta forma parti di Cuerpo Policial di Aruba. Pa e ocasion aki a invita dignatario- y miembronan di Cuerpo Policial pa yega hunto na Christ Church Methodist na San Nicolas pa un mainta di ofrenda.
Robert Candelaria, awe politico y miembro di Parlamento, ta recorda con tempo e tabata hopi mas hoben, a cuminsa cu e celebracion aki. Y tambe tin un opleidingschool awe cu ta cumpliendo 45 aña caba di existencia.
Ta hopi importante, Candelaria a bisa, pa para keto na cierto logronan y refleha. Den un discurso sumamente elocuente di e Pastora, el a trece dilanti e motibo pakico un polis t’ey pero tambe accentua dicon ta haci e trabou di polis. Den 8 ora di un warda, por cuminsa un dia dunando un abraso di consuelo na un hende, of na mes momento detene un otro hende, of haci uzo di bo arma cual ta haci e trabou di polis uno duro y cu ta hiba esunnan den funcion den un escala di emocion cu ta subi y baha continuamente. No ta tur ora bo tin e manera corecto pa atende, pero semper mester tene na cuenta cu como cuerpo tin cu aten’e, para keto y refleha mira mas dilanti pakico nan t’ey, unda kier bay y con pa sigui. Esaki ta locual e pastoor a trece dilanti diabierna mainta den e servicio.
Bunita palabranan di reflexion/ motivacion pa asina stimula Cuerpo Policial. Mirando den tur dificultad cu ta pasando aden, no mucho siman atras e Cuerpo a haya nan cu e buskeda di fugitivo y ta logra gara e persona aki, pa algun dia despues bolbe haya nan den e presion cu e situacion ta ripiti. Sin lubida cu varios di e hendenan aki ta personanan cu a keda deteni pa casonan grandi y pisa den comunidad. E mesun polisnan aki tin cu sigui traha tur dia. Ta un trabou cu ta exigi hopi y pa e motibo aki ta importante pa para keto y mira cu e ta keda un cuerpo importante y tin cu dun’e e reconocemento/ gradicimento cu elogio pa e bon trabou cu nan ta desplega cada dia, a pesar di tur e retonan cu nan tin.
Parlamentario Robert Candelaria ta menciona tambe e hecho cu e fecha aki ta uno hopi importante mirando cu e ta e fecha natalicio di Watty Vos en feliz memoria. No solamente un ex Minister pa Aruba, cu ta gosa di aprecio grandi di e comunidad te cu dia di awe, pero tambe full Antias den su tempo. Ta un persona cu a haci hopi pa Aruba, hopi pa Polis caminda tin un Cuerpo Policial educando polis pa añanan danki na su trabou. Un reconocemento chikito den apertura di un caretera cu ta hiba su nomber, pero tambe ta e persona responsabel pa tin hopi polis awe incluyendo Candelaria mes cu ta/a traha den Cuerpo Policial Aruba y a huramenta cerca Watty Vos den feliz memoria. Un fecha cu tin cu para keto y duna e reconocemento y e honor na e persona y e trabounan grandi cu el a haci pa nos comunidad.


text:
E aña aki nos a drenta un districto nobo esta District 7030 cu varios otro islanan den Caribe y
paisnan den region. Y como parti di e districto nobo aki, tin paar di proyecto cu tur club lo
mester ehecuta den nan comunidad. Un di esakinan ta e have a heart project. Esaki ta un
proyecto unda cada club mester trece concientisacion riba varios disorders cu ta afecta
muchannan. Mirando cu Have a Heart Project su target group tambe ta mucha, Rotaract Club of
Aruba a opta pa uni e proyecto aki hunto cu esun di Pasa Pret cu Rotaract. Rotaract Club of
Aruba a kies e ora pa organisa un mini feria na Sonrisa pa e clientenan di Sonrisa.
Miembro y boluntarionan a decora Sonrisa y prepara varios weganan popular manera “Spijkerpoepenâ€, “Street Bowlingâ€, “Facepainting†y “Arts & Crafts†pa asina crea un evento creativo y dibertido pa e muchanan di Sonrisa. Ademas tabata tin dushi popcorn, , mini pizza y home-made lemonade pa tur presente. Durante e atardi tur cu a yega pa “Pasa pret cu Rotaract†a ricibi un ‘strippenkaart’ unda nan mester a completa cada wega of actividad pa asina ricibi un stempel. Na fin por a mustra e carchi yen na un di e miembronan di Rotaract pa asina ricibi un dushi cupcake.
Algo unico y alabes bunita ta e gesto cu Rotaract Club of Aruba a duna Sonrisa como recuerdo di e dia aki. Hunto cu miembro y boluntarionan a prepara un canvas cu e logo di “Pasa Pret Cu Rotaract†na man y riba e dia di evento a laga e muchanan di Sonrisa decora e resto di canvas. Asina aki hunto a crea un bunita obra di arte cu sigur lo trece memorianan bunita di e dia aki.
Rotaract Club of Aruba lo ta bai post cada dialuna di siman pa e siguinte 5 simannan un post cu e ta enfoca riba un otro malesa/ disorder. Nos ta pidi pueblo henter pa uni hunto cu nos y trece concientisacion riba esaki. Like nos Facebook page, facebook.com/RotaractClubAruba/, like y share nost postnan. Alabes keda pendiente pa e photoframe cu nos lo ta sacando y uza e hashtags #HaveAHEART #RotaractAruba #SonrisaAruba, asina aki bo tambe por mustra bo amigonan riba Facebook cu bo tambe ta para pa trece concientisacion riba e varios disordersnan cu ta exsisti cu ta afectando nos muchanan.
Un danki special na ta bai na nos boluntarionan, nos miembronan pero tambe Sonrisa pa nan gran colaboracion riba e proyecto aki. Alabes kier extende palabranan di gradicimento na nos sponsornan Magic965, Mark Benson y Gisette Croes di Blue FM pa hasi e proyecto aki un bes mas un exito!


text:
Recientemente un situacion no mucho agradabel a pasa den e edificio di Recherche na Frankrijkstraat cu e sistema di awa di toilet cu a causa un molester hopi fastioso pa e Recherchenan cu ta traha den e edificio. Loke a sosode na Frankrijkstraat, ta algo cu por pasa na tur oficina y cas cu ta haci uzo di toilet (wc).
Mirando e situacion a dicidi cu tur trahado a bay cas debi na e cantidad di awa cu a sali y tambe e holo. Mesora a contrata e compania Total Cleaning cu a bin aden y pone un aparato special Ozone Generatorpa limpia unda e awa cu a core y tambe yuda e ambiente na un manera mas higienico. E Ozone Generator ta un aparato cu ta destrui bacteria, virus, holo y mold. E ta un aparato cu un concentracion asina halto cu por haci daño na salud di hende.
Di parti di Total Cleaning, a sugeri pa momento cu e aparato ta haciendo e trabou den e edificio pa no tin ningun trahado den e luga. E Ozone Generator poco poco ta bay purifica e aire. For di un bon fuente di Oficina di Recherche el a bisa cu no ta asina cu ningun funcionario di e Departamentonan di Recherche ta na cas sin haci nada, pero a sigui haci nan trabou manera mester ta 24/7 y hasta ta cumpli cu nan piket.
E fuente ta lamenta e noticia falso cu a publica den medionan di comunicacion manera cu ningun Departamento di Recherche no ta trahando y tambe cu nada no ta ser haci pa drecha e situacion den e edificio. Doño di e edificio tambe a laga haci su inspeccion pa drecha e situacion y pa algo asina no bolbe sosode. Pa dialuna e oficinanan ta limpi atrobe y tur Recherche ta acudi normalmente na trabou.


text:
Donny Rasmijn ta adverti contra nepotismo
Diahuebs dia 26 di oktober 2017 sr. Donny Rasmijn a haci uso di su ultimo oportunidad di hiba palabra como parlamentario den Parlamento, en todo caso pa awo, pa duna diferente advertencia. Nepotismo: Haci abuso di bo posicion y poder pa faborece famia y amigonan, especialmente door di duna nan trabou, por ehempel den (departamentonan di) gobierno. Un forma di patronahe politico.Nepotismo den pasado, presente y futuro Sr. Rasmijn a expresa cu nepotismo ta tumando luga na Aruba pa hopi aña.
Comision ta evalua cambionan den sistema parlamentario Hulandes
Na januari 2017 un comision Hulandes, Staatscommissie parlementair stelsel, a wordo forma pa investiga si mester trece cambio den e democracia parlamentario di Hulanda. Mientrastanto e comision a presenta un rapport riba e prome fase di nan investigacion, cual ta un ‘probleemverkenning’. E comision a analisa puntonan fuerte y debil di e democracia parlamentario Hulandes y a yega na seis punto riba cual nan lo enfoca durante nan investigacion. Presidente di e comision, sr. Johan Remkes, a
MEP, POR y RED ta presenta nan puntonan di salida pa un programa di gobernacion
Dia 17 di oktober 2017 lidernan di partidonan MEP, POR y RED a presenta un acuerdo di formacion. E acuerdo aki ta delinea e puntonan di salida pa un posibel coalicion. E puntonan principal ta ‘bon gobernacion’, ‘finanzas publico balansa y duradero’, y ‘e ser humano central’. E acuerdo tambe ta menciona un investigacion di e situacion y riesgonan financiero di Aruba, y un investigacion den departamentonan y companianan gubernamental cu ta sensitivo pa corupcion. E acuerdo a wordo firma pa e
‘RAIZ lo hiba oposicion pafo di Parlamento a base di principio y vision’
No ta usual cu un partido cu no a logra asiento ta wordo considera como un di e ganadonan di eleccion. Den e caso di RAIZ, hopi ta considera nan resultado di 2.107 voto un victoria. Especialmente teniendo bista riba futuro. ArenaPoliti.co a aserca e lider di RAIZ, sr. Ursell Arends, pa haci pregunta tocante nan campaña, kico nan lo haci pa sigui crece como partido y cua tres plan di RAIZ nan kier wak den e plan di gobernacion di e siguiente gabinete cu lo goberna Aruba.Kico di e campaña pa
Transparencia den financiamento di partidonan politico Hulandes
Relaciona cu e eleccion parlamentario di Hulanda na maart 2017, partidonan politico Hulandes mester a entrega relatonan mustrando placa cu nan a haya (sponsors) y nan debenan. Tambe mester a entrega un relato di e placa cu candidatonan individual a ricibi. Esaki ta un obligacion segun e ley di financiamento di partido politico Hulandes. E ta conta pa tur partido cu ta bay participa na un eleccion parlamentario, mientras cu partidonan cu representacion den Parlamento (Eerste/Tweede Kamer) mester
Luz Berde pa Geel cu Blauw?
No mas cu shete minister. Castigo minimo pa pedofiel. Drones, radar y helicopter pa vigila nos costanan. Ampliacion di e canasta basico. Elimina impuesto riba pensioen di biehes. Evalua legalisacion di uso medicinal di cannabis. Esakinan ta algun di varios punto cu partidonan MEP y POR tin en comun. Banda di tin basta en comun pa loke ta trata proposicionnan, e cantidad di acusacionnan di MEP contra e lider di POR, sr. Otmar Oduber, a baha drasticamente durante tempo di campaña. Esaki a mustra
Ken ta informador Arie Swaen?
Diabierna 29 di september a keda confirma oficialmente cu mr. Arie Swaen a wordo nombra como informador di e proximo gobierno. E informador ta e persona encarga cu investiga e opcionnan pa forma un gobierno despues di un eleccion. E ta wordo nombra pa gobernador (como representate di rey y gobierno di Reino) y ta raporta su progreso na gobernador regularmente. Ta anticipa cu pa fin di siman aki e prome informe intermedio lo wordo entrega na gobernador Alfonso Boekhoudt. E tarea di informador E
Desaroyo Politico di 1985 pa 2013 den tres imagen
E siguiente ilustracionnan ta duna un bista di e desaroyo politico di eleccionnan di 1985 te cu 2013. E ilustracionnan ta enfoca mastanto riba partidonan cu ta participa na eleccion 2017. Partidonan cu no ta existi mas of no ta participa na eleccion 2017 ta refleha solamente den e prome ilustracion bou di ‘Tur otro partido hunto’. Un excepcion ta PDR, cu pa motibo di relevancia di desaroyonan politico a wordo inclui den e ilustracionnan. Den e prome ilustracion por observa e porcentage di
Tur programa di partido pa Eleccion 2017 & Pakico vota pa ....?
ArenaPoliti.co a aserca cada lista politico pa eleccion 2017 y a puntra pa contesta den max. 300 palabra pakico pueblo mester vota pa e partidonan respectivamente. E partidonan a haya cinco dia pa contesta. Aki por lesa e contestanan di esnan cu a contesta. Tambe por download programa di partido di cada partido. Por ultimo, por wak tur e listanan di candidato pa eleccion 2017, cu informacion adicional tocante e cantidad di voto y posicion riba lista pa eleccion 2013. E secuencia ta igual na e
‘Asina nos por baha prijsnan na Aruba’
Un di e puntonan di programa cu e lider di UPP ta dunando prioridad ta introduccion di un mededingingswet y un mededingingsautoriteit pa sigura control riba cumplimento cu e mededingingswet. Sr. Candelario ‘Booshi’ Wever, candidato #1 riba e lista combina PPA/UPP, ta sigura cu su coleganan di PPA tambe ta di acuerdo cu introduccion di un mededingingsautoriteit.Kico e ta? Sr. Wever: “Cu un mededingingswet nos por prohibi y preveni cu companianan ta haci palabracionnan cu otro pa tene prijsnan di
RAIZ su vision pa un E-government
Transparencia den gobernacion ta un prioridad pa partido RAIZ. Un forma cu RAIZ kier realisa esaki ta door di transforma nos gobierno den un ‘E-government’. Pero den e vision di RAIZ, un ‘E-government’ por percura pa mas cu transparencia. ArenaPoliti.co a acerca partido RAIZ pa haya mas informacion di e proposicion pa transforma nos gobierno den un E-government. Sr. Ursell Arends, lider di RAIZ, a percura pa un splicacion mas amplio di nan vision.Digitalisacion y automatisacion Ursell Arends:
E plan di ReD pa consulta cu pueblo
E slogan pa eleccion 2017 di partido ReD Democratico ta “Voz di pueblo den Parlamento.” Un forma cu e slogan ta refleha den e plannan di ReD ta cu ReD kier introduci un sistema digital pa esnan cu registra serca ReD laga sa nan opinion riba leynan cu ta wordo trata den Parlamento. Den otro palabra; un tipo di encuesta/referendum digital prome cu cada votacion den Parlamento. E sistema digital ta DemocracyOS y ta wordo usa pa cierto partido den otro pais. E programa di ReD ta bisa tiki di e
E motibonan tras di e maneho di permiso ‘Swiss model’ [entrevista]
Lider di UPP y candidato #1 riba Lista PPA/UPP, Candelario ‘Booshi’ Wever ta na fabor di reintroduci e Swiss model na Aruba como e maneho di permisologia pa esnan cu kier bin biba y traha na Aruba. Como ex-minister sr. Wever a ehecuta e Swiss model for di 2005 pa 2009. Booshi Wever: “Mi a hiba un maneho cu ‘zero corruption’ y ‘zero exceptions.’ Esey contrario na e manehonan cu a wordo hiba prome cumi y e disaster cu a tuma luga e ultimo ocho aña.” ArenaPoliti.co a puntra sr. Wever pa un
58% ta prefera un Coalicion
E resultado di e encuesta di ArenaPoliti.co tocante un Mayoria Absoluto vs. un Coalicion ta cu 58% di participante ta prefera cu e siguiente gabinete cu goberna nos pais ta uno a base di un coalicion. E pregunta tawata ta: ‘Kico bo ta prefera como e siguiente gabinete cu lo goberna Aruba?’ E encuesta tawata tin dos opcion como contesta, sea ‘Un (1) partido a base di un mayoria absoluto’ of ‘Un coalicion di dos of mas partido hunto.’Di e 773 votonan, 452 tawata pa un coalicion, y 321 pa un
Cambio den Kiesverordening: argumento, e proceso legislativo y un ‘boycott’ [entrevista]
Pa hopi tempo caba un posibel cambio di nos Kiesverordening a keda un topico di discusion. Ta trata di un cambio pa percura cu e secuencia di cua candidatonan riba un lista ta bira parlamentario bay a base di cantidad di voto enbes di posicion (number) riba lista. Ora parlamentario di MEP sr. Dangui Oduber a entrega un iniciativa di ley pa realisa e cambio aki, hopi a spera di wak e tratamento den Parlamento di e concepto di ley aki prome cu eleccion. Esaki te ainda no a tuma luga.
Encuesta: Mayoria Absoluto of Coalicion?
A base di con pueblo vota dia 22 di september proximo, e siguiente gabinete cu lo goberna Aruba lo wordo forma. Si un (1) partido logra 11 of mas asiento (un mayoria absoluto) e partido lo tin suficiente asiento den Parlamento pa forma un gabinete y goberna su so. Si ningun partido logra por lo menos 11 asiento, dos of mas partido cu hunto ta yega por lo menos 11 asiento den Parlamento lo mester forma un coalicion y goberna nos pais hunto. Desde Aruba su Status Aparte nos a conoce gabinetenan
‘Aki ta unda MEP ta diferencia di AVP pa cu sostenibilidad’
ArenaPoliti.co a tuma contacto cu parlamentario di MEP, sr. Chris Romero, pa haya sa mas di e vision di MEP pa loke ta trata sostenibilidad. Sostenibilidad ta un concepto amplio, di cual medio ambiente ta forma parti di dje, pero cu ta encera hopi mas aspecto. E Sustainable Development Goals cu Nacionnan Uni a defini ta duna un ilustracion di diferente aspectonan cu sostenibilidad ta encera. Sostenibilidad ta un topico hopi discuti na Aruba. Pa haya sa con e vision di MEP pa loke ta trata
E rol di e religion Cristian den gobernacion di pais Aruba, segun AVP
Religion ta afecta nos comunidad den diferente forma. Hopi a tende di e principio di separacion di iglesia y estado. Pero e principio aki no ta preveni cu religion ta influencia gobernacion. Por ehempel, e influencia di normanan di religion ta visibel den nos leynan. Tambe tin partidonan cu un ideologia Cristian. Partido AVP ta identifica su mes como un partido social Cristian. ArenaPoliti.co a tuma contacto cu candidato di AVP sr. Rene Herdé pa puntra ki rol e religion Cristian mester tin den
E rol di e religion Cristian den gobernacion di pais Aruba, segun CURPA
Religion ta afecta nos comunidad den diferente forma. Hopi a tende di e principio di separacion di iglesia y estado. Pero e principio aki no ta preveni cu religion ta influencia gobernacion. Por ehempel, e influencia di normanan di religion ta visibel den nos leynan. Tambe tin partidonan cu un ideologia Cristian. Partido CURPA (Cristianan Uni Reforzando e Potencial di Aruba) ta identifica su mes como un partido Cristian. ArenaPoliti.co a tuma contacto cu candidato di CURPA sr. Robert Anjie pa
Tur lista politico pa eleccion 2017
E listanan politico pa eleccion 2017 a wordo entrega dia 4 di augustus 2017. En total dies partido ta participa cu nuebe lista (partidonan PPA y UPP a uni forsa y a forma un lista combina: PPA/UPP). Aki por wak e listanan pa eleccion 2017 (den secuencia alfabetico) cu informacion adicional tocante e cantidad di voto y posicion riba lista pa eleccion 2013. Tambe por wak si un candidato tawata riba un lista diferente na 2013. Pa loke ta trata e cantidad di voto necesario pa logra un asiento


text:
Roadshow di Kòrsou na Manaus, Brazil
WILLEMSTAD- 28 di mei 2015: Resientemente Ofisina di Turismo di Kòrsou huntu ku Insel Air i representantenan di sektor priva tabata na Brazil pa lansa e buelo nobo di Insel Air for di Manaus. Ta trata aki di un buelo direkto ku lo ser operá riba djamars i djasabra entrante 4 di yüli próksimo. E programa a inkluí tambe un sena di lansamentu. E evento a reuní representantenan di hotèl, operador di tour, kompania di aviashon Insel Air huntu ku mas di 100 agente di biahe i mayoristanan na Brazil.
E tim di Kòrsou a teneun sena kombiná ku un presentashon edukativo pa e grupo di agentenan di biahe i mayoristanan. Insel Air a duna detaye di e buelo nobo i vários partner den industria tabat’ei presente pa asina duna informashon di e produkto i servisionan ku nan ta ofresé. E partnernan aki ta: Avila Hotel, Renaissance Curaçao Resort & Casino, Lions Dive& Beach Resort Curaçao,ACOYA Hotel Suites & Villas, Papagayo Curaçao, Trupial Inn Hotel & Casino, Scooby Tours i Fiesta Tours. A para ketu na e playanan bunita di Kòrsou, e diferente hotèlnan ku tin riba nos isla, arianan pa hasi kompra, free zone, kasino, variedat di restorant, Kòrsou su bida nokturno i hopi mas. A hasi uso di e oportunidat pa mustra tur loke Kòrsou tin di ofresé komo destinashon turístiko.
Ademas e roadshow a konsistí di diferente bishita ku e partnernan presente a hasi na mayoristanan den e merkado di Manaus. Esakinan ta: CVC, Paradise Turismo, Amazon Explorers Turismo, Selenetur i BWT Operador.


text:
Selebrashon buelo inougural di Caribbean Airlines for di Trinidad & Tobago pa Kòrsou
WILLEMSTAD- 2 di ougùstùs 2019 – Den un ambiente ameno na Aeropuerto Internashonal Hato a tuma lugá selebrashon di e buelo inougural di Caribbean Airlines for di Trinidad & Tobago pa Kòrsou. Durante e resepshon a hiba palabra, Minister di Desaroyo Ekonómiko sr. Kenneth Gijsbertha, Minister di Tráfiko, Transporte i Planifikashon Urbano sra. Zita Jesus-Leito, Minister di Turismo di Trinidad & Tobago sr. Randall Mitchell, Presidente di Caribbean Airlines Limited sr. Ronnie Mohammed i Director of Air Service Development and Tourism di Curaçao Airport Partners sra. Peggy Croes.
E buelonan di Caribbean Airlines lo keda efektuá dos biaha pa siman riba djabièrnè i djaluna for di Port of Spain. E buelonan ta ofresé konekshon ekselente pa i for di entre otro Barbados, Grenada, Guyana, New York i otro destinashonnan. E konekshonnan aki lo habri posibilidat pa Kòrsou risibí mas bishitante sea pa un biahe di negoshi òf plaser. Nos pais tin hopi pa ofresé; entretenementu, kultura, historia, arkitektura, playa, variedat di atrakshonnan turístiko i mas ku tur kos nos hendenan servisial. E servisio nobo di Caribbean Airlines ta hasi posibel pa mas turista bin eksperensiá e produkto ku Kòrsou ta brinda. Manera e kampaña di branding di Kòrsou ta bisa; ‘Sintié pa bo mes’.
E buelonan ta keda efektuá ku un boeing 737-800 ku un kapasidat di 150 stul. E skema di buelo lo ta di e siguiente manera:
Gobièrnu di Kòrsou, Ofisina di Turismo di Kòrsou (CTB), Curaçao Airport Partners (CAP), Curaçao Airport Holding (CAH), Curaçao Industrial & International Trade Development Company (Curinde) i Curaçao Hospitality and Tourism Association (CHATA) ta felisitá Caribbean Airlines ku e buelo nobo i ta deseá nan tur kos bon.


text:
Presidente encarga di Venezuela, Juan Guaido, reconoci pa mas di 50 pais, a bisa ayera cu el a sostene comunicacion “hopi discreto” cu militarnan Venezolano, destacando cu e forsanan arma di e pais no ta scapa di e realidad cu un mayoria abrumador kier un cambio di gobierno.
“Nos tabatin comunicacion hopi discreto, naturalmente cu e militarnan, pero no ta e momento pa duna cierto precision pasobra lamentablemente aki (Venezuela) nos ta bibando den un dictadura. Persecucion ta na orden di dia,” Guaido a bisa den un entrevista na radio RPP.
El a sigura cu “91% di e Venezolanonan” kier un cambio di gobierno di mandatario Nicolas Maduro, y cu “Forsanan Arma no ta scapa di esey.”
E famia militar y tur cu ta vincula na e crisis na Venezuela sa den kico nos ta bibando,” e dirigente politico a bisa.
Segun Guaido, ta existi “algun rasgo importante di malestar” den e miembronan di Forsanan Arma, cu e ta considera “e ultimo apendice” cu ta keda di soporta regimen dictatorial Maduro.”
El a declara cu e forsanan libertario “lo sigui lucha di manera pacifico, no violento, pero hopi contundente pa logra e paso adicional ey y recupera democracia.”
Guaido a denuncia e existencia di mil preso politico na su pais, entre nan su hefe di despacho Roberto Marrero, mientras cu e responsabelnan di e empresanan di zonido uza den manifestacionnan opositor a keda deteni brevemente y mester presenta na tribunal. Sin embargo, el a sigura cu a pesar di persecucion, e respaldo ta crece.


text:
Detenshon en konekshon ku violensia relashonal
KOMUNIKADO DI PRENSA 191/ 2019
20 mei 2019
Detenshon en konekshon ku violensia relashonal
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 19 di mei 2019, alrededor di 17.07’or di atardi, Sentral di polis a dirigí un unidat
di polis na un kas den área di Seru Loraweg, kaminda un hòmber lo mester tabata
maltratando su partner.
Na yegada di e unidat, a topa ku un dama ku a deklará na polis ku su partner lo mester a
maltrat’é. Mesora e unidat a detené e sospechoso den e kaso aki, e hòmber B.B.F., nase na
Kòrsou di 30 aña di edat, pa maltrato.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.